**Učestala pitanja i odgovori, sadržaj:**

# **PREDMET OPOREZIVANJA**

## Općina je doznačila iz budžeta novčana sredstva Sportskom centru. Navedena sredstva predstavljaju donacije, odnosno ista su doznačena bespovratno za poticaj i razvoj sporta. Da li doznačena sredstva podliježu oporezivanju porezom na dodanu vrijednost?

Novčana sredstva nisu predmet oporezivanja porezom na dodanu vrijednost, osim u slučaju kada ista predstavljaju naknadu ili dio naknade za oporezivi promet dobara i usluga koji obveznik vrši ili kada su ista neposredno povezana sa cijenom dobara, odnosno pruženih usluga (subvencije).

U skladu sa prethodno navedenim, ukoliko novčana sredstva (donacije) koja Sportski centar prima od lokalne općine ne predstavljaju naknadu za oporezivi promet dobara i usluga koji obveznik (Sportski centar) vrši, tada ista ne predstavljaju predmet oporezivanja porezom na dodanu vrijednost, u smislu člana 3. Zakona o porezu na dodanu vrijednost (u daljnjem tekstu Zakona) i člana 2. Pravilnika o primjeni Zakona o porezu na dodanu vrijednost (u daljnjem tekstu Pravilnika).

## Preduzeće iz Bosne i Hercegovine je kupilo dobra u inostranstvu (Austriji) i ista odmah prodalo u inostranstvo (Njemačku), bez ulaska dobara u Bosnu i Hercegovinu. Da li je navedeni promet oporeziv porezom na dodanu vrijednost u Bosni i Hercegovini?

S obzirom da su u slučaju iz predmetnog akta dobra kupljena u inostranstvu (Austriji) i odmah prodata, takođe, u inostranstvo (Njemačku), bez unosa dobara u carinsko područje BiH, to nije došlo do prometa na teritoriji Bosne i Hercegovine, niti do uvoza dobara u Bosnu i Hercegovinu i ista ne podliježu oporezivanju porezom na dodanu vrijednost u Bosni i Hercegovini, u skladu sa članom 3. Zakona.

## Advokat se registrirao za PDV u 2020. godini i porezni je obveznik od prvog januara. U toku mjeseca januara naplatio je neke od troškova dosuđenih od suda koje je imao u toku 2018. i 2019. godine. Da li je na iste trebao obračunati PDV u vrijeme kada su nastali? Ako nije, da li je sada u obavezi obračunati PDV?

Naplata potraživanja iz perioda prije registracije za PDV, nije predmet oporezivanja PDV-om, shodno članu 3. Zakona.

## U prostorijama poreznog obveznika izvršena je krađa. Uviđaj o izvršenoj krađi su izvršili pripadnici Ministarstva unutarnjih poslova i sačinili zapisnik. Na koji način se tretira krađa robe sa stanovišta Zakona o PDV-u BiH?

S obzirom da je krađa dobara prijavljena Ministarstvu unutarnjih poslova, na osnovu čega je Ministarstvo sačinilo zapisnik, to u skladu s naprijed navedenim nije došlo do prometa dobara, odnosno krađa se ne smatra prometom u smislu člana 3. Zakona, te s tim u vezi nemate obavezu obračunati PDV na ukradenu robu.

## Kakav je porezni tretman robe u tranzitu kroz BiH i kakav je način fakturiranja ovog prometa?

Ako se u konkretnom slučaju radi o „tranzitu robe“, tj. kada dobra nisu unesena u carinsko područje Bosne i Hercegovine, takav promet **dobara** se, shodno članu 3. Zakona, ne oporezuje PDV-om u Bosni i Hercegovini. U tom slučaju dužni ste, kao osnov za neobračunavanje PDV-a, naznačiti član 3. Zakona, odnosno član 26. stav (1) tačka 3. Zakona.

## Preduzeće A izvodi radove na izgradnji autoputa, zajedno sa preduzećem B. Ugovorom o poslovnoj suradnji je regulirano da preduzeće A obezbijedi dizel gorivo, te da se troškovi goriva prefakturiraju preduzeću B po cijeni goriva po kojoj je izvršena nabavka. Kakav je tretman prefakturiranja troškova dizel goriva sa stanovišta Zakona o PDV-u.

Ukoliko između preduzeća A i preduzeća B nije došlo do prometa dizel goriva u smislu člana 3. Zakona, odnosno ukoliko nije došlo do prijenosa prava raspolaganja na dobrima (gorivom), shodno članu 4. stav (1) Zakona, to preduzeće A nije u obavezi da za troškove goriva izda poreznu fakturu. Promet dizel goriva se desio između prodavca goriva i preduzeća A kao kupca. Naime, način naplate predmetnih troškova je stvar ugovornih odnosa između preduzeća A i B.

Za potraživanje troškova koji ne predstavljaju naknadu ili dio naknade za oporeziv promet dobara i usluga obveznik PDV ne izdaje fakturu niti drugi dokument koji služi kao faktura iz člana 55. Zakona.

## Firma je naplatila štetu od fizičkog lica za vozilo. Da li to predstavlja oporezivi promet?

U slučaju stvarne naknade štete nema prometa. Šteta se nadoknađuje zato što u skladu sa zakonom ili ugovorom, lice odgovorno za štetu mora snositi odgovornost za štetu i za nastale posljedice štete. Dakle, njome se odgovara za štetu i njene posljedice, te stvarna naknada štete ne podliježe oporezivanju u smislu člana 3. Zakona.

Za potraživanje troškova koji ne predstavljaju naknadu ili dio naknade za promet dobara i usluga obveznik PDV ne izdaje fakturu niti drugi dokument koji služi kao faktura iz člana 55. Zakona.

## Firma je nabavila robu i smjestila je u carinsko skladište. Da li se prodaja robe sa carinskog skladišta u inostranstvo smatra izvozom?

Ako su u konkretnom slučaju dobra kupljena u inostranstvu i smještena u carinsko skladište (carinski odobreni postupak sa ekonomskim učinkom u kojem predmetna roba smještena  u carinsko skladište ima status strane robe), te ista prodata iz carinskog skladišta u inostranstvo, bez unosa dobara u carinsko područje BiH, to u tom slučaju nije došlo do uvoza dobara, te shodno članu 3. Zakona ne podliježe oporezivanju PDV-om u Bosni i Hercegovini. S tim u vezi, obveznik PDV-a iz Bosne i Hercegovine je, u smislu člana 107. stav (2) Pravilnika, u obavezi da prilikom ispostavljanja fakture za izvršeni promet dobara izvan BiH, kupcima iz inostranstva kojima prodaje robu, naznači član Zakona po kome se obračun poreza na dodanu vrijednost ne vrši (u konkretnom slučaju član 3. stav (1) Zakona o porezu na dodanu vrijednost).

Koji je porezni tretman naknade štete nastale usljed prijevremenog raskida ugovora sa korisnicima telekomunikacionih usluga?

U slučaju stvarne naknade štete nema prometa. Šteta se nadoknađuje zato što u skladu sa zakonom ili ugovorom, lice odgovorno za štetu mora snositi odgovornost za štetu i za nastale posljedice štete. Dakle, njome se odgovara za štetu i njene posljedice, te stvarna naknada štete ne podliježe oporezivanju u smislu člana 3. Zakona.

Za potraživanje troškova koji ne predstavljaju naknadu ili dio naknade za promet dobara i usluga obveznik PDV ne izdaje fakturu niti drugi dokument koji služi kao faktura iz člana 55. Zakona.

Stoga, ukoliko firma iz oblasti telekomunikacija potpiše ugovor sa korisnicima usluga na minimalni period trajanja ugovora od npr. 24 mjeseca, a ugovor bude raskinut krivicom korisnika prije isteka roka, te se usluge prestanu pružati ali je korisnik dužan da nadoknadi štetu u visini preostalih mjesečnih pretplata do isteka minimalnog perioda trajanja ugovora, u tom slučaju novčani iznos koji firma primi od korisnika ne predstavlja naknadu za izvršeni promet usluga, te isti ne podliježe oporezivanju PDV-om u smislu člana 3. Zakona.

Da li porezni obveznik može da donira hranu narodnoj kuhinji bez obračunatog PDV-a?

U skladu sa članom 5. stav (2) tačka 3. Zakona ne smatra se prometom dobara uz naknadu davanje poklona u hrani kao donacija koju porezni obveznik u svrhu sprječavanja njenog uništavanja, zaštite okoliša i pomoći krajnjim primateljima donira isključivo posrednicima u doniranju hrane registriranim za prikupljanje i pružanje humanitame pomoći.

Isporuka hrane koju porezni obveznik, u cilju sprječavanja njenog uništavanja i pružanja pomoći bez naknade (doniranje hrane), vrši posredniku koji organizira i/ili učestvuje u lancu doniranja hrane smatra porezno priznatim rashodom, shodno članu 11. Pravilnika

Doniranje hrane je izvršeno u cilju sprječavanja njenog uništavanja ukoliko je za istu, u momentu doniranja, preostalo najviše pet dana do isteka roka koji je označen sa "upotrijebiti do", odnosno "najbolje upotrijebiti do" i/ili 5% od ukupnog perioda u kojem se hrana može upotrijebiti prema deklaraciji ili ambalaži, osim za hranu za dojenčad za koju je rok najviše 7% ukupnog perioda.

Posrednik je neprofitno pravno lice ili udruženje (kao što je javna kuhinja i sličan subjekt) koje je kod nadležnog organa registrirano za prikupljanje, pripremanje, podjelu i/ili pružanje pomoći u hrani.

Porezno priznatim rashodom poreznog obveznika smatra se isporuka hrane u iznosu do 3% od vrijednosti ukupnih isporuka dobara i pruženih usluga (bez PDV) izvršenih tokom prethodne godine.

Za svaku pojedinačno izvršenu isporuku - donaciju hrane porezni obveznik dužan je sačiniti, te potpuno i pravilno popuniti Obrazac I-DH.

# **PROMET DOBARA**

Poslovni prostor stranog pravnog lica se nalazi u BiH. Faktura za isporučenu električnu energiju za navedeni prostor će se izdavati na strano pravno lice. Da li je to isporuka sa obračunatim izlaznim PDV-om?

S obzirom da porezni obveznik iz BiH vrši oporezivi promet dobara (električna energija) na teritoriji BiH u smislu člana 4. i 14. Zakona, licu iz inostranstva, to je potrebno da u skladu sa članom 55. Zakona, izda poreznu fakturu sa obračunatim PDV-om, koja mora najmanje sadržavati podatke koji su propisani članom 107. Pravilnika, jer se u konkretnom slučaju ne radi o izvozu dobara, u smislu člana 27. stav (1) tačka 1. Zakona, za koje moraju biti ispunjeni uslovi iz člana 40. stav (1) Pravilnika i člana 41. stav (1) Pravilnika, tj. da je dobro prešlo granicu BiH i da obveznik (izvoznik) posjeduje izvoznu carinsku ispravu, odnosno kopiju izvozne carinske isprave o izvršenom izvozu dobara, izdatu u skladu sa carinskim propisima.

## Kako se tretira popisom utvrđeni manjak dobara za koji se ne tereti odgovorno lice?

Manjak dobara se utvrđuje popisom materijala i robe u skladištu, stovarištu, magacinu, prodavnici ili drugom sličnom objektu od strane ovlaštenog lica ili popisne komisije obveznika, o čemu se obavezno sastavljaju zapisnik i popisna lista, te se isti smatra prometom dobara u vanposlovne svrhe u skladu sa članom 5. Zakona. U tom slučaju je porezni obveznik dužan izdati internu fakturu i obračunati porez na dodanu vrijednost na osnovicu utvrđenu članom 20. stav (6) Zakona, odnosno na nabavnu cijenu tih ili sličnih dobara u momentu prometa, bez PDV-a.

## Porezni obveznik odluči da iz vlastite veleprodaje uzme određenu količinu robe za poslovne svrhe. Da li se isto smatra oporezivim prometom dobara?

Ukoliko porezni obveznik iz svog prodajnog asortimana (veleprodaje) izuzima određenu robu za korištenje isključivo u svoje poslovne svrhe, u tom slučaju se ne smatra da isti vrši oporezivi promet u skladu sa članom 3. Zakona, te nije dužan da izda poreznu fakturu u smislu člana 55. Zakona.

Napominjemo da u slučaju kada porezni obveznik dio svoje poslovne imovine (iz svog prodajnog asortimana) upotrijebi u svoje privatne svrhe ili u privatne svrhe svojih zaposlenika (u vanposlovne svrhe), odnosno ukoliko predmetnu imovinu koristi u svrhe koje nisu povezane s njegovim poslovnim djelatnostima, takva upotreba dobara se smatra upotrebom u vanposlovne svrhe, te će u tom slučaju porezni obveznik biti u obavezi da za navedeni promet izda internu poreznu fakturu u smislu člana 109. stav (1) Pravilnika.

## Preduzeće „A“, registrirani PDV obveznik izvršilo je prijenos dijela svoje pokretne imovine (kamioni, mašine, putnička vozila i dr.), kao osnivački ulog, na novo preduzeće „B“. Pravno lice „B“ registrovat će se kao porezni obveznik i nastavit će se baviti istom djelatnošću kao pravno lice „A“. Da li je ovakav prijenos imovine oporeziv sa stanovišta Zakona o PDV?

**Shodno navedenom, ukoliko dio poslovne imovine poreznog obveznika („kamioni, mašine, putnička vozila i dr.“) koji se, prenosi u novoosnovаno preduzeće, čini zaseban poslovni subjekt koji može samostalno funkcionirati i koji je kao takav evidentiran u poslovnim knjigama prenosioca, a novoosnovano preduzeće je porezni obveznik ili će tim sticanjem postati porezni obveznik i koje će nastaviti da se bavi istom djelatnošću i time dobiti pravo na istu stopu za odbitak ulaznog poreza koju je imao prenosilac, prijenos te imovine se ne smatra prometom dobara uz naknadu i ne podliježe obračunu poreza na dodanu vrijednost, uz kumulativno ispunjenje ostalih uvjeta propisanih članom 7. stav (2)  Zakona i članom 15. Pravilnika.**

**U tom slučaju, porezni obveznik prenosilac imovine je u obavezi da, u smislu člana 36. stav (2) Zakona, izvrši ispravku odbitka ulaznog poreza koji je ostvario prilikom nabavke opreme i objekta, ukoliko ih je bilo, a za koje je vodio period ispravke odbitka ulaznog poreza.**

**Međutim, ukoliko nisu kumulativno ispunjeni svi uvjeti iz člana 7. stav (2) Zakona i člana 15. Pravilnika, promet imovine za koju je ulazni porez bilo moguće u cijelosti ili djelimično odbiti, u smislu člana 7. stav (1) Zakona, podliježe oporezivanju porezom na dodanu vrijednost.**

## Porezni obveznik „A“ iz BiH za kupca iz inostranstva vrši izradu alata za proizvodnju gotovog proizvoda (metalnih dijelova) namijenjenog izvozu, te po završetku izrade predmetni alat ne napušta BiH već se nastavlja koristiti u proizvodnji. Da li se izrada alata naručiocu iz inostranstva treba fakturirati sa obračunatim porezom na dodanu vrijednost ili se može tretirati kao sporedni promet uz izvoz gotovog proizvoda (metalnih dijelova)?

Shodno navedenom, u slučaju kada porezni obveznik „A“ iz BiH ispostavlja poreznu fakturu naručiocu iz inostranstva za alat koji će koristiti prilikom izrade finalnog proizvoda, a predmetni alat ostaje kod istog u BiH, odnosno ne isporučuje se naručiocu u inostranstvo, dužan je na takav promet obračunati porez na dodanu vrijednost, jer se u konkretnom slučaju ne radi o izvozu dobara, shodno članu 27. stav (1) tačka 1. Zakona, nego se radi o oporezivom prometu unutar BiH, u skladu sa članom 3. Zakona.

## Porezni obveznik (preduzetnik koji se bavi prijevozom stvari) ima namjeru da prometuje teretno motorno vozilo (kamion) koje je u lošem stanju i to u cjelosti ili u dijelovima. Predmetno vozilo je nabavljeno krajem 2005. godine uz uvjetno oslobađanje plaćanja poreza na promet prema tada važećim zakonskim propisima. Da li je porezni obveznik u obavezi obračunati porez na dodanu vrijednost prilikom prodaje teretnog vozila?

Shodno navedenom, ukoliko porezni obveznik (preduzetnik koji se bavi prijevozom stvari) prometuje kamion koji je nabavio 2005. godine, bez plaćenog poreza na promet proizvoda, promet istog podliježe oporezivanju porezom na dodanu vrijednost.

Nadalje, ukoliko porezni obveznik (preduzetnik koji se bavi prijevozom stvari) predmetni kamion prometuje u dijelovima, promet dijelova kamiona podliježe oporezivanju porezom na dodanu vrijednost, te je porezni obveznik dužan da za promet istih ispostavi poreznu fakturu sa PDV-om obračunatim na osnovicu iz člana 20. stav (1) Zakona.

## U cilju poboljšanja prodaje, porezni obveznik „B“ ima namjeru da uz osnovni artikal (deterdžent za veš) pakuje i gratis artikal (spužva). Da li se prilikom prodaje ovako upakovanih dobara osnovicom za PDV smatra cijena osnovnog artikla (deterdžent za veš) ili treba uračunati i vrijednost gratis artikla (spužva)?

Sporedni prometi imaju isti PDV tretman kao i osnovni promet koji vrši isti porezni obveznik. Promet se smatra sporednim u odnosu na osnovni promet ako on za klijenta ne predstavlja cilj sam po sebi, nego preduvjet za korištenje ili sredstvo za bolje korištenje osnovnog prometa.

S obzirom da porezni obveznik „B“, u cilju unaprjeđenja prodaje svojih redovnih artikala (deterdženata) na poklon daje spužvu, te ukoliko je naknada za spužvu uračunata u cijenu redovnog artikla čija se prodaja unaprjeđuje, to navedeni promet čini jedinstvenu isporuku, u smislu člana 2a) Pravilnika.

# **PROMET USLUGA**

## Preduzeće iz Bosne i Hercegovine vrši uslugu reklamiranja putem kataloga, dodatnog pozicioniranja i ulistavanja novih artikala za preduzeće iz inostranstva. Da li za usluge reklamiranja izvršene za primaoca u inostranstvu treba obračunati porez na dodanu vrijednost ili može postupiti u skladu sa članom 15. stav (2) tačka 4. i 5. Zakona o porezu na dodanu vrijednost?

Ukoliko se usluge koje porezni obveznik iz BiH pruža ino licu,  u skladu sa standardnom klasifikacijom djelatnosti u BiH, mogu smatrati uslugama iz člana 15. stav (2) tačka 4. pod b) Zakona, iste su oporezive u mjestu gdje primalac usluge obavlja djelatnost, ima stalno sjedište ili ispostavu, odnosno u inostranstvu.

U tom slučaju, porezni obveznik sa sjedištem u BiH na ispostavljenoj fakturi ino licu neće obračunati PDV,ali je, u smislu člana 107. stav (2) Pravilnika, u obavezi da prilikom ispostavljanja fakture za izvršenu uslugu naznači član Zakona po kome se obračun PDV-a ne vrši (član 15. stav 2. tačka 4. podtačka b) Zakona).

Također porezni obveznik iz BiH, kao pružalac predmetne usluge, u svrhu dokazivanja da se usluga vrši stranom licu, a u cilju sticanja uvjeta za oslobađanje od obaveze obračunavanja PDV-a, dužan od primaoca usluge uzeti ime i prezime, adresu i broj pasoša za fizičko lice, a za pravno lice potvrdu o registraciji poreznog obveznika, shodno članu 21. stav (9) Pravilnika.

Međutim, ukoliko za nevedene usluge ne postoji obaveza plaćanja poreza na dodanu vrijednost u zemlji gdje je sjedište primaoca usluge, radi izbjegavanja neoporezivanja mjestom prometa za takve usluge smatra se mjesto gdje se usluga faktički koristi ili uživa, u skladu sa članom 16. Zakona i članom 21. stav (7) Pravilnika.

## Preduzeće iz Bosne i Hercegovine vrši stranom pravnom licu uslugu izrade projekta za nepokretnost koja se nalazi u inostranstvu. Da li je preduzeće iz Bosne i Hercegovine u obavezi da za navedenu uslugu stranom pravnom licu ispostavi fakturu sa obračunatim porezom na dodanu vrijednost, odnosno da li ista usluga podliježe oporezivanju porezom na dodanu vrijednost u Bosni i Hercegovini ?

Shodno navedenom, mjesto oporezivanja kod usluge koja je neposredno povezana sa nepokretnom imovinom (npr. usluga projektiranja) je mjesto gdje se predmetna nepokretna imovina nalazi, u skladu sa članom 15. stav (2) tačka 1. Zakona.

S tim u vezi, ukoliko u predmetnom slučaju porezni obveznik iz BiH pruža usluge koje su neposredno povezane sa nepokretnom imovinom u inostranstvu, mjestom oporezivanja se smatra mjesto gdje se nalazi nepokretna imovina, u konkretnom slučaju u inostranstvu U tom slučaju faktura za navedene usluge ne treba sadržavati PDV, te je prema odredbama člana 107. stav (2) Pravilnika obavezno na fakturi navesti član Zakona po kome se ne vrši obračun PDV-a, a to je član 15. stav (2) tačka 1. Zakona.

## Direkcija za izgradnju i razvoj grada je angažovala pravno lice, koje je obveznik poreza na dodanu vrijednost, da vrši prodaju parking kartica. Navedeno pravno lice vrši uslugu prodaje parking kartica uz određenu proviziju. Da li se u konkretnom slučaju radi o usluzi posredovanja, jer pravno lice vrši prodaju parking kartica u ime Direkcije?

U konkretnom slučaju, isporuka parking kartica od strane Direkcije za izgradnju i razvoj grada posredniku (pravnom licu) nema obilježje prometa dobara, već Direkcija samo daje ovlaštenje posredniku da prodaje parking kartice krajnjim korisnicima parking prostora.

Dakle, riječ je o klasičnom obliku posredovanja, odnosno pružanja usluga posredovanja Direkciji od strane posrednika (pravnog lica) gdje posrednik nastupa u tuđe ime i za tuđi račun, uz posredničku proviziju.

S obzirom da Zakon o porezu na dodanu vrijednost poslove posredovanja tretira prometom usluga, posrednik (pravno lice) je u obavezi da na iznos ugovorene naknade – provizije, u smislu člana 55. stav (1) Zakona, Direkciji izda fakturu ili drugi dokument koji služi kao faktura, na kojoj će, pored ostalih elemenata propisanih članom 107. Pravilnika, iskazati iznos poreza na dodanu vrijednost.

## Preduzeće iz Mađarske je u Mađarskoj izvršilo obuku radnika koji su zaposleni u preduzeću u Bosni i Hercegovini. Za navedenu uslugu obuke preduzeće iz Mađarske je ispostavilo fakturu. Da li je preduzeće iz Bosne i Hercegovine u obavezi da nakon zaprimanja navedene fakture obračuna porez na dodanu vrijednost ?

Shodno navedenom, kada usluge iz člana 15. stav (2) tačka 3. podtačka b) Zakona (usluge obuke radnika) vrši obveznik sa sjedištem u inostranstvu licu sa sjedištem u BiH mjestom pružanja usluga smatra se mjesto gdje je usluga stvarno izvršena, odnosno inostranstvo.

U tom slučaju kada se radi o prometu usluga (usluge obuke radnika) koji podliježe oporezivanju u mjestu gdje je promet stvarno izvršen, u konkretnom slučaju inostranstvo shodno članu 15. stav (2) tačka 3. podtačka b) Zakona, te porezni obveznik sa sjedištem u BiH, kao primalac fakture po osnovu predmetnog prometa usluga nije dužan postupiti u skladu sa Instrukcijom o postupanju pri podnošenju PDV prijava primaoca usluga od lica koje nema sjedište u BiH i lica u posebnoj šemi u građevinarstvu.

## Više poreznih obveznika posjeduje poslovni objekat u kojem se nalaze poslovni prostori koje isti iznajmljuju, ali i objekti u kojima obavljaju svoju djelatnost. Sačinili su ugovor na osnovu kojeg će jedan od suvlasnika staviti na raspolaganje svoje radnike za poslove čišćenja zajedničkih prostorija, a za šta će od ostalih obveznika primiti naknadu u visini troškova plata radnika tog preduzeća. Da li postoji obaveza obračuna PDV-a za primljenu naknadu?

U slučaju kada suvlasnici poslovnih prostora snose troškove angažovanja radnika, jednog od suvlasnika poslovnog prostora, na čišćenju poslovnih prostorija, u tom slučaju se radi o prometu usluga čišćenja koje taj suvlasnik pruža i koje podliježu obračunu PDV-a, te je isti u obavezi za taj promet izdati poreznu fakturu sa obračunatim PDV-om.

## Porezni obveznik sa sjedištem u BiH namjerava posredovati između dvije firme u inostranstvu kod kupovine osnovnog radnog materijala za škole. Firma „X“ iz Austrije prodaje svoju robu drugoj firmi „Y“ u Njemačkoj, ali preko firme iz BiH. U slučaju da je uspjelo posredovanje prilikom prometa pomenute robe, za svoje posredničke usluge, firma iz BiH na kraju mjeseca ispostavlja račun. Da li treba izvršiti obračun poreza na dodanu vrijednost na računima koje ispostavlja firma iz BiH prema naručiocu u inostranstvu?

Usluge posredovanja pri prometu dobara koje porezni obveznik sa sjedištem u BiH vrši između dvije firme u inostranstvu (Austrija i Njemačka) podliježu oporezivanju porezom na dodanu vrijednost u BiH, u skladu sa članom 15. stav (1) Zakona. Stoga je obveznik iz BiH dužan da na poreznoj fakturi, koju za izvršene predmetne usluge izdaje licu iz inostranstva (firmi iz Austrije), obračuna PDV.

## Preduzeće iz BiH je pružilo usluge istraživanja tržišta preduzeću iz Srbije, a koje je ujedno i osnivač preduzeća iz BiH. Kakav je porezni tretman ove usluge?

Ukoliko se usluge koje porezni obveznik iz BiH pruža ino licu, u skladu sa standardnom klasifikacijom djelatnosti u BiH, mogu smatrati uslugama savjetovanja iz člana 15. stav (2) tačka 4. pod c) Zakona, iste su oporezive u mjestu gdje primalac usluge obavlja djelatnost, ima stalno sjedište ili ispostavu, odnosno u inostranstvu.

U tom slučaju, porezni obveznik sa sjedištem u BiH na ispostavljenoj fakturi ino licu neće obračunati PDV,ali je, u smislu člana 107. stav (2) Pravilnika, u obavezi da prilikom ispostavljanja fakture za izvršenu uslugu naznači član Zakona po kome se obračun PDV-a ne vrši (član 15. stav 2. tačka 4. podtačka c) Zakona).

Također porezni obveznik iz BiH, kao pružalac predmetne usluge, u svrhu dokazivanja da se usluga vrši stranom licu, a u cilju sticanja uvjeta za oslobađanje od obaveze obračunavanja PDV-a, dužan od primaoca usluge uzeti ime i prezime, adresu i broj pasoša za fizičko lice, a za pravno lice potvrdu o registraciji poreznog obveznika, shodno članu 21. stav (9) Pravilnika.

Međutim, ukoliko za nevedene usluge ne postoji obaveza plaćanja poreza na dodanu vrijednost u zemlji gdje je sjedište primaoca usluge, radi izbjegavanja neoporezivanja mjestom prometa za takve usluge smatra se mjesto gdje se usluga faktički koristi ili uživa, u skladu sa članom 16. Zakona i članom 21. stav (7) Pravilnika.

## Porezni obveznik iz BiH kupio je knjigovodstveni program od ino dobavljača, kojeg je preuzeo putem interneta. Kakav je porezni tretman ove usluge?

Član 15. stav (2) tačka 4. podtačka a) Zakona određuje da **mjestom gdje se obavlja takav promet usluga** smatra se da se nalazi u BiH kada se radi o **mjestu gdje primalac usluge obavlja djelatnost, ima stalno sjedište**, ispostavu, stalnu adresu ili uobičajeno prebivalište, ako se radi o uslugama **prijenosa, ustupanja, propuštanja i stavljanje na raspolaganje imovinskih prava, autorskih prava, prava na patente, licence, zaštitnih znakova i drugih prava intelektualne svojine**.

Pošto se radi o uslugama koje je porezni obveznik iz BiH primio od lica koje nema sjedište u BiH, a iste su navedene kao usluge iz člana 15. stav (2) tačka 4. Zakona, u tom slučaju mjestom prometa usluga smatra se **mjesto primaoca usluge**, te u tom slučaju porezni obveznik iz BiH je **dužan na zaprimljenoj fakturi izvršiti obračun PDV-a**.

Primalac usluge u konkretnom slučaju, dužan je postupiti u skladu sa **Instrukcijom o postupanju pri podnošenju PDV prijava primaoca usluga od lica koje nema sjedište u BiH** i lica u posebnoj šemi u građevinarstvu.

## Porezni obveznik iz Bosne i Hercegovine posjeduje nekretnine u inostranstvu, te daje iste u zakup. Kakav je porezni tretman date usluge?

Za **mjesto prometa usluge** kod iznajmljivanja nepokretne imovine koja se nalazi van BiH smatra se **mjesto gdje se ta nepokretna imovina nalazi** tj. u **inostranstvu**, te shodno tome porezni obveznik iz BiH nije u obavezi da obračuna PDV na ispostavljenoj fakturi za zakup te imovine, u skladu sa članom 15. stav (2) tačka 1. Zakona.

U tom slučaju porezni obveznik je, shodno odredbi člana 107. stav (2), dužan da se pozove na član Zakona po kome se obračun PDV-a ne vrši (član 15. stav (2) tačka 1. Zakona).

## Da li se oporezuje usluga prijevoza koju pružaju strani prijevoznici koji prevoze učenike iz inostranstva do BiH u sklopu đačke ekskurzije?

Članom 22. stav (7) i (8) Pravilnika propisano je da poreznu osnovicu za ***usluge prijevoza putnika izvršene vozilom za prijevoz putnika (autobus,  minibus i drugo vozilo licencirano za prijevoz putnika)*** čini onaj dio od ukupne vrijednosti usluge koji se srazmjerno broju kilometara koje vozilo prelazi preko teritorije BiH oporezuje u BiH, te da porezna osnovica ne može biti niža od prosječne naknade koju čini prosječan iznos vrijednosti po putniku i po jednom kilometru od 0,10 konvertibilnih maraka pomnožen sa brojem putnika koji putuju i brojem kilometara koje vozilo prelazi preko teritorije BiH.

Članom 78a. stav (1) Pravilnika je propisano da je za svrhe obračuna i plaćanja PDV strani prijevoznik putnika svako lice koje vrši prijevoz putnika na teritoriji BiH, a koje nema sjedište, odnosno prebivalište u BiH.

Dakle, usluga prijevoza putnika izvršena na teritoriji BiH podliježe oporezivanju u BiH, te se stranim prijevoznikom putnika smatra svako lice koje vrši prijevoz putnika na teritoriji BiH (nevažno je da li je riječ o redovnim linijama ili turističkim turama).

## Za potrebe prijevoza radnika iz inostranstva u BiH građevinska firma koristi vlastiti prijevoz, sa svrhom prijevoza svojih radnika. Da li se oporezuje usluga prijevoza koju pružaju strani prijevoznici koji prijevoze učenike iz inostranstva do BiH u sklopu đačke ekskurzije? Da li je strana firma obavezna da prijavi i plati PDV budući da prijevoz radnika vrši za sopstvene potrebe?

Odredbama Pravilnika je propisano da je za svrhe obračuna i plaćanja PDV-a strani prijevoznik putnika svako lice koje vrši prijevoz putnika na teritoriji BiH (autobusom,  minibusom i drugim vozilom licenciranim za prijevoz putnika), a koje nema sjedište, odnosno prebivalište u BiH i za koju uslugu dobija naknadu od prodanih karata putnicima.

Međutim, ukoliko se ne radi o navedenim licima, tada se ne mogu primijeniti predmetne zakonske i podzakonske odredbe, a što se utvrđuje u postupku od strane ovlaštenog lica (carinskog službenika) na licu mjesta i uvidom u dokumentaciju koju posjeduje lice koje vrši prijevoz.

# **POREZNI OBVEZNIK**

## Da li je fizičko lice-građanin koje prodaje dobra iz svoje imovine, čiji iznos prelazi 100.000,00 KM, u obavezi da se registrira za porez na dodanu vrijednost kod Uprave za indirektno oporezivanje?

Iz navedenih zakonskih odredbi proizilazi da je fizičko lice koje u okviru samostalnog obavljanja privredne djelatnosti prodaje dobra, čijom prodajom je ostvarilo, ili je vjerovatno da će ostvariti, oporezivi promet veći od 100.000,00 KM dužno da se registrira za PDV kod Uprave za indirektno oporezivanje.

Međutim, ukoliko se radi o fizičkom licu - građaninu koje dobra iz svoje imovine prodaje jednokratno, a ne u okviru samostalnog obavljanja djelatnosti, isto nije dužno da se registrira kao obveznik PDV-a u skladu sa članom 57. stav (1) Zakona, bez obzira na iznos ostvaren prodajom.

## Preduzeće iz inostranstva je, u cilju istraživanja tržišta, osnovalo predstavništvo u Bosni i Hercegovini. Da li navedeno predstavništvo, s obzirom da ne vrši oporezivi promet, treba da se registrira kao obveznik poreza na dodanu vrijednost kod Uprave za indirektno oporezivanje?

S obzirom da predstavništvo u Bosni i Hercegovini ne vrši oporezivi promet dobrima i uslugama, u smislu člana 3. Zakona, već je isto osnovano s ciljem istraživanja tržišta za potrebe svog preduzeća iz inostranstva, a ne obavljanja djelatnosti, to se, u smislu naprijed navedenog, predstavništvo ne može registrirati kao obveznik poreza na dodanu vrijednost kod Uprave za indirektno oporezivanje.

## Crveni krst općine, kao dobrotvorna humanitarna organizacija je dobio odobrenje za obavljanje djelatnosti obuke kandidata i obavljanje ispita iz oblasti prve pomoći za vozače motornih vozila u okviru polaganja vozačkog ispita. Navedene usluge vrši uz određenu naknadu, koju koristi za humanitarne svrhe. Da li navedene usluge podliježu oporezivanju porezom na dodanu vrijednost, te, ukoliko podliježu, da li je Crveni krst, s obzirom da očekuje da će promet od navedenih usluga preći prag od 100.000 KM, u obavezi da se registrira kao obveznik poreza na dodanu vrijednost?

Da bi usluge obuke kandidata i obavljanja ispita iz oblasti prve pomoći za vozače motornih vozila u okviru polaganja vozačkog ispita, koje vrši Crveni krst kao dobrotvorna humanitarna organizacija građana, bile oslobođene od oporezivanja PDV-om u skladu sa članom 24. stav (1) tačka 8. Zakona, neophodno je da budu kumulativno ispunjeni uvjeti: da su te usluge direktno povezane sa uslugama koje pružaju dobrotvorne humanitarne organizacije svojim članovima za članarinu, da se iste obavljaju u skladu sa propisima kojima su regulirane te oblasti, te da takva oslobađanja ne dovode do poremećaja konkurencije na tržištu.

Ukoliko nisu ispunjeni navedeni uvjeti, predmetne usluge, u smislu člana 24. stav (1) tačka 8. Zakona, ne mogu biti oslobođene od oporezivanja PDV-om, odnosno iste podliježu oporezivanju PDV-om, shodno članu 3. Zakona.

U tom slučaju, ukoliko se pretpostavlja da će oporezivi promet preći prag od 100.000 KM, Crveni krst je u obavezi da se, u smislu člana 57. Zakona, registrira kao obveznik PDV-a.

## Studentski centar obavlja djelatnost smještaja i ishrane studenata, te isti nije registriran kao obveznik poreza na dodanu vrijednost. Međutim, isti je izvršio doregistraciju djelatnosti (promet dobara u kafe slastičarnama, restoranima otvorenog tipa, promet pića u bifeima, organiziranje studentskih manifestacija i dr.). Da li je studentski centar u obavezi da se registrira kao obveznik poreza na dodanu vrijednost ukoliko iznos od prometa dobara i usluga od navedenih doregistriranih djelatnosti pređe 100.000,00 KM?

Porezno oslobađanje propisano članom 24. stav (1) tačka 4. Zakona, odnosi se na usluge smještaja i ishrane učenika i studenata u školskim i studentskim domovima ili sličnim ustanovama, kao i sa njima neposredno povezani promet dobara i usluga od strane lica registriranih za obavljanje tih djelatnosti, shodno članu 27. stav (1) tačka b) Pravilnika.

Svi ostali prometi dobara i usluga koji nisu navedeni u članu 27. stav (1) tačka b) Pravilnika, a koje vrši studentski centar (promet dobara u kafe slastičarnama, restoranima otvorenog tipa, promet pića u bifeima, organiziranje studentskih manifestacija i dr.), u smislu člana 3. Zakona, podliježu oporezivanju porezom na dodanu vrijednost, te ukoliko centar od obavljanja istih ostvari promet u iznosu većem od 100.000,00 KM, u obavezi je da se, u smislu člana 57. Zakona, registrira kao obveznik poreza na dodanu vrijednost.

## Vlasnik računovodstvene agencije je registriran po osnovu PDV-a i istom su prava i obaveze poreznog obveznika po osnovu registracije za PDV utvrđena od 01.11.2020. godine. Rješenjem Ministarstva pravde nadležnog entiteta 2019. godine isto lice je postavljeno za stalnog sudskog tumača stranog jezika, te i po tom osnovu ostvaruje promet. Da li je navedeno lice obveznik i po osnovu prometa koji ostvaruje kao sudski prevodilac, odnosno da li postoji obaveza obračunavanja PDV-a po navedenom osnovu?

Porezni obveznik je prilikom podnošenja zahtjeva za registraciju za PDV trebao uzeti, pored prometa ostvarenog po osnovu računovodstvenih usluga, i iznos ostvarenog prometa po osnovu djelatnosti prevođenja, te na osnovu ukupno ostvarenog prometa od obavljanja privredne djelatnosti utvrditi kada je pređen prag od 100.000,00 KM, shodno članu 57. stav (1) Zakona. U tom slučaju, poreznom obvezniku se dodjeljuje jedan identifikacijski broj na koji se plaća porez na dodanu vrijednost obračunat na promete u oba poslovna subjekta.

Prema tome, kao registrirani obveznik indirektnih poreza bili ste dužni da od momenta kada su vam utvrđena prava i obaveze po osnovu registracije za PDV naručiocu prevodilačkih usluga ispostavite fakturu sa obračunatim PDV-om, i to u momentu nastanka porezne obaveze u skladu sa članom 17. stav (1) Zakona. Također ste bili dužni da obračunatu PDV obavezu po osnovu ostvarenog prometa od prevodilačkih djelatnosti (pored PDV obaveza obračunatih po osnovu računovodstvenih usluga) prikažete u mjesečnoj PDV prijavi za odgovarajući porezni period, shodno članu 38. stav (1) Zakona. Kako za navedene promete niste izdavali fakture sa obračunatim PDV-om, to ste dužni da izvršite izmjenu PDV prijava, shodno članu 76. stav (1) Zakona o postupku indirektnog oporezivanja.

U skladu sa nevedenim, dužni ste dostaviti zahtjev nadležnom regionalnom centru za izmjenu podataka u Jedinstvenom registru obveznika indirektnih poreza, te uz zahtjev dostaviti propisanu dokumentaciju, shodno članu 32. Pravilnika o registraciji.

# **POREZNA OSNOVICA**

## Preduzeće, obveznik poreza na dodanu vrijednost, obavlja djelatnost sklapanja elektro-uređaja u zakupljenom poslovnom prostoru, u kojem koristi električnu energiju koja ide preko mjernog brojača zakupodavca. Da li je zakupodavac, koji je, takođe, registriran kao obveznik poreza na dodanu vrijednost, u obavezi da prilikom ispostavljanja fakture za zakup u poreznu osnovicu uključi i vrijednost utrošene električne energije?

Članom 20. stav (1) Zakona propisano je da je porezna osnovica prometa dobara i usluga oporezivi iznos naknade (u novcu, stvarima ili uslugama) koju obveznik primi ili treba da primi za isporučena dobra ili pružene usluge, uključujući subvencije koje su neposredno povezane sa cijenom tih dobara ili usluga, u koju nije uključen PDV, ako Zakonom nije drugačije propisano.

U osnovicu se, u smislu člana 20. stav (2) tačka 4. Zakona, uračunavaju i bilo koji troškovi priključivanja, naknade za ugradnju i **drugi iznosi koji se obračunavaju kupcu od strane isporučioca dobara ili davaoca usluga kao uvjet da se izvrši promet dobara ili usluga.**

Shodno naprijed navedenom, zakupodavac iznose režijskih troškova (električne energije bez PDV-a) uvrštava u poreznu osnovicu zajedno sa iznosom zakupnine i na njih obračunava PDV.

## Preduzeće iz Brčkog je otvorilo poslovnu jedinicu u Sarajevu. U cilju unaprjeđenja prodaje na području gdje je otvorena poslovna jedinica, navedeno preduzeće je napravilo akciju u trajanju od tri dana, pri čemu je prodaju vršilo po znatno nižim cijenama. Da li se u tom slučaju u osnovicu za obračun poreza na dodanu vrijednost uračunava i dati popust ili se isti isključuje iz osnovice za oporezivanje porezom na dodanu vrijednost?

Članom 20. stav (1) Zakona propisano je da poreznu osnovicu prometa dobara i usluga čini oporezivi iznos naknade (u novcu, stvarima ili uslugama) koju obveznik primi ili treba da primi za isporučena dobra ili pružene usluge, uključujući subvencije koje su neposredno povezane sa cijenom tih dobara ili usluga, u koju nije uključen PDV, ako ovim zakonom nije drugačije propisano.

U poreznu osnovicu se, u smislu člana 20. stav (10) tačka 1. Zakona, **ne uključuju** popusti i druga umanjenja cijene, koji se primaocu dobara ili usluga daju na fakturi najkasnije u momentu izvršenja prometa dobara ili usluga.

Shodno navedenom, u konkretnom slučaju, popusti i druga umanjenja cijene koja obveznik daje kupcima u svrhu unaprJeđenja prodaje umanjuju osnovicu na koju se obračunava porez na dodanu vrijednost samo ukoliko su **kumulativno** ispunjena oba propisana uvjeta, tj. ukoliko je popust odobren najkasnije u momentu izvršenja prometa, odnosno najkasnije do momenta nastanka porezne obaveze u smislu člana 17. Zakona i ukoliko je popust jasno iskazan na poreznoj fakturi.

## Preduzeće koje se bavi poslovima faktoringa (faktor) otkupilo je potraživanje od lica iz BiH koje je isto imalo prema licu iz inostranstva. Međutim otkupljeno je u istom iznosu u kojem je i postojalo, bez razlike u vrijednosti duga i otkupa datog za isti. Na koju osnovicu isto obračunava PDV?

Shodno navedenom, ukoliko društvo ustupa i prenosi svoja dospjela nenaplaćena potraživanja drugom društvu - poreznom obvezniku (primaocu potraživanja) radi se o usluzi koju pruža primalac potraživanja, koja podliježe oporezivanju PDV-om u smislu člana 8. stav (1) Zakona, odnosno ista nije oslobođena od plaćanja PDV-a u smislu člana 25. stav (1) tačka 4. pod b) Zakona. Dakle, ukoliko će porezni obveznik preuzeti određena dospjela a nenaplaćena potraživanja od drugog obveznika, tada će porezni obveznik (primalac potraživanja) izvršiti oporezivi promet usluga iz člana 8. stav (1) Zakona. U tom slučaju će porezni obveznik (primalac potraživanja) biti u obavezi da za izvršenu uslugu preuzimanja dospjelih nenaplaćenih potraživanja, u smislu člana 55. Zakona, ispostavi poreznu fakturu sa PDV-om obračunatim na osnovicu iz člana 20. stav (1) Zakona, a koju čini oporezivi iznos naknade (u novcu, stvarima ili uslugama) koju primi, ili treba da primi, za izvršenu uslugu (bez PDV-a), pod uvjetom da ista nije niža od tržišne vrijednosti te usluge.

Međutim, ukoliko je ugovorena naknada niža od tržišne vrijednosti ili ukoliko je promet izvršen bez naknade, osnovica je tržišna vrijednost te usluge, shodno članu 20. stav (8) Zakona.

## Porezni obveznik je izvršio isporuku svom kupcu, poreznom obvezniku u BiH. S obzirom da roba nije bila zadovoljavajućeg kvaliteta, isporučilac i kupac su se dogovorili da po već izvršenoj isporuci prodavac odobri popust kako bi nadoknadili manjkavost isporuke. Na koji način izvršiti umanjenje cijene i šta u tom slučaju uraditi sa izlaznim PDV-om?

Ukoliko porezni obveznik prodavac svom kupcu drugom poreznom obvezniku odobrava naknadni popust (nakon ispostavljanja fakture) isti može svom kupcu izdati knjižno obavještenje u skladu sa članom 55. stav (6) tačka 2. Zakona i članom 69. Pravilnika, te smanjiti iznos izlaznog poreza, ali pod uvjetom da je kupac – porezni obveznik izvršio ispravku (smanjenje) odbitka ulaznog poreza.

***Napominjemo da je knjižna obavijest obično vezana za ispostavljenu fakturu za obavljenu isporuku, jer ima obilježje korektora za već obavljenu transakciju kod koje je došlo do promjene u prirodi ili u plaćanju po ispostavljenoj fakturi, slijedom čega se, u slučajevima propisanim članom 55. stav (6) Zakona o PDV-u, ispravke u knjigovodstvenoj, odnosno, poreznoj evidenciji vrše na osnovu knjižne obavijesti.***

## Porezni obveznik iz Bosne i Hercegovine bavi se nabavkom i prodajom upotrebljavanih vozila. Postavlja se pitanje šta je sa obračunom PDV-a u toj situaciji, odnosno da li preprodavac vozila može koristiti posebnu šemu u slučaju kada kupi vozilo od drugog preprodavca, a koji mu je izdao fakturu o prodaji vozila sa obračunatim PDV-om?

U smislu odredaba člana 47. stava (7) Zakona preprodavci motornih vozila mogu da obračunaju i naplate PDV prema posebnim uvjetima, ako su isto kupili ili dobili:

1. od lica koja nisu obveznici poreza;
2. od drugih obveznika koji, u skladu sa ovim zakonom nisu imali pravo na odbitak ulaznog poreza za promet takvim dobrima, a koji su oslobođeni prema članu 24. i 25. ovog zakona;
3. od obveznika iz člana 44. ovog zakona;
4. od drugih preprodavaca, u mjeri u kojoj promet podliježe plaćanju PDV prema posebnim uvjetima prema ovom članu.

U skladu sa odredbama člana 47. stava (9) Zakona, ***preprodavci*** ***koji obračunavaju PDV u skladu s članom 47. i članovima 48. i 49. ovog zakona ne mogu na ispostavljenim fakturama iskazati PDV ili navesti bilo koji podatak na osnovu kojih se isti može obračunati.***

U smislu odredaba člana 48. stava (1) Zakona, osnovica za promet dobara iz člana 47. ovog zakona je razlika između nabavne i prodajne cijene, uz odbitak PDV koji je sadržan u toj razlici.

Ako je nabavna cijena veća od prodajne cijene oporezivi iznos je nula, suglasno članu 48. stavu 4. Zakona.

Prema tome, ukoliko preprodavac nabavlja vozila od lica navedenih u članu 47. stav (7) ovog zakona može primjeniti posebne uvjete oporezivanja, te obračunavati porez na dodanu vrijednost na razliku između nabavne i prodajne cijene.

Međutim, ukoliko vrši nabavku vozila od drugih lica, koja nisu navedena u članu 47. stav (7) Zakona (preprodavaca koji su na svojoj fakturi iskazali PDV, dakle nisu primjenili poseban postupak oporezivanja), u tom slučaju obračun PDV-a se vrši prema općim uvjetima.

## Porezni obveznik vrši uslugu prijevoza pri uvozu dobara za svog komitenta. Da li na uslugu prijevoza koju navedeno preduzeće zaračuna komitentu mora obračunati PDV za dionicu puta od granice do mjesta isporuke dobra, bez obzira na to što je vrijednost prijevoza po paritetu CIP sadržana u vrijednosti tereta? Kakav je PDV tretman transportnih usluga prilikom uvoza u carinsko područje BiH?

Kada je u pitanju porezni tretman usluge prijevoza vezanog za uvoz robe, usluge prijevoza koje su vezane za uvoz dobara se oporezuju samo za dio prijevoza izvršen u BiH, tj. od tačke gdje dobra ulaze u carinsko područje BiH pa do prvog odredišta unutar BiH, a kako je propisano članom 15. stav (2) tačka 2. Zakona.

Ako je vrijednost usluge prijevoza vezane za uvoz dobara uključena u osnovicu prilikom uvoza dobara shodno članu 21. stav (2) tačka 2. Zakona, tada će i taj dio prijevoza biti oslobođen od plaćanja PDV-a u skladu sa članom 26. stav (1) tačka 7. Zakona.

Dakle, imajući u vidu da se radi o tzv. Uvjetnom poreznom oslobađanju iz člana 26. stav (1) tačka 7. Zakona, proizilazi da porezni obveznik mora obezbijediti dokaz nadležnom poreznom organu UIO propisan članom 38. stav (1) Pravilnika o tome da su troškovi prijevoza zaista uključeni u osnovicu za obračun PDV-a pri uvozu dobara u BiH (dokument o vrsti usluge i iznosu sporednih troškova kao što je račun, ugovor, otpremnica ili prijevozni dokument, te kopija uvozne carinske isprave izdate u skladu s carinskim propisima).

## Obrtnik koji se bavi uzgojem krava i prodajom mlijeka ostvaruje pravo na subvenciju od kantonalnog ministarstva poljoprivrede, poticaj od općinskog vijeća i pravo na stimulaciju od strane kantonalnog ministarstva finansija.

## Da li primljeni poticaji, subvencije i stimulacije ulaze u osnovicu za obračun PDVa?

Novčana sredstva nisu predmet oporezivanja porezom na dodanu vrijednost, osim u slučaju kada ista predstavljaju naknadu za oporezivi promet dobara i usluga koji obveznik vrši ili kada su ista neposredno povezana sa cijenom dobara, odnosno usluga (subvencije).

Dakle, ukoliko dodijeljena novčana sredstva od strane kantonalnog ministarstva poljoprivrede, općinskog vijeća i kantonalnog ministarstva finansija predstavljaju subvencije koje su neposredno povezane sa cijenom isporučenog mlijeka, ista će se, u smislu člana 20. Zakona, uključiti u poreznu osnovicu, odnosno ista ulaze u ukupno ostvareni oporezivi promet koji poljoprivrednik ostvaruje.

Napominjemo da porezna osnovica uključuje sve ono što čini naknadu koju od kupca ili trećeg lica isporučilac prima ili treba da primi za izvršeni promet, uključujući subvencije direktno povezane sa cijenom prometa. Da bi subvencija bila direktno povezana sa cijenom takvog prometa, neophodno je da ista bude plaćena direktno subvencioniranom tijelu kako bi mu se omogućilo da isporuči određena dobra ili pruži određene usluge. U tom se slučaju subvencija može smatrati naknadom za promet dobara i usluga, te prema tome biti oporeziva. Nadalje, pod subvencijom se podrazumjevaju različiti oblici finansijske pomoći koju neka institucija daje za tačno određene namjene. Navedena novčana sredstva (subvencije) predstavljaju naknadu za izvršeni promet dobara koja je povezana sa cijenom tih dobara i ulazi u poreznu osnovicu u smislu člana 20. stav (1) Zakona o PDV.

Preduzeće sa sjedištem u Federaciji BiH koje vrši promet naftnih derivata, obveznik je takse na naftne derivate prema Zakonu o naftnim derivatima u Federaciji BiH, koja se obračunava u iznosu od 0,01 KM/lit naftnih derivata. Kakav je porezni tretman navedene takse na naftne derivate, odnosno da li ista ulazi u osnovicu za obračun poreza na dodanu vrijednost?

Ukoliko je porezni obveznik (u konkretnom slučaju preprodavac goriva) subjekt koji se bavi prometom naftnih derivata na malo, koji je prema Zakonu o naftnim derivatima u Federaciji Bosne i Hercegovine određen kao obveznik takse na naftne derivate u iznosu od 0,01 KM/lit, u tom slučaju isti je u obavezi, shodno članu 20. stav (2) tačka 1. Zakona, prilikom ispostavljanja fakture svojim kupcima, predmetnu taksu uključiti u osnovicu za obračun PDV-a, shodno članu 20. stav (1) i (2) Zakona.

Da li bi u slučaju on-line prodaje robe kupcima u vrijednosti od 70,00 KM ili više, Obveznik bio u obavezi da na ispostavljenoj fakturi/fiskalnom računu posebno iskazuje i obračunava izlazni PDV za izvršenu uslugu dostave robe koju neće naplatiti od kupca, ako se uzme u obzir da je trošak dostave isključivo u funkciji povećanja obima prodaje, tj. povećanja oporezivog poslovanja Obveznika?

Ukoliko postoji obaveza obračuna i plaćanja izlaznog PDV-a na ime dostave robe on-line kupcima u vrijednosti od 70,00 KM ili više, koja je osnovica za obračun izlaznog PDV-a?

Kada porezni obveznik (prodavac) vrši promet dobara isti je u obavezi kupcu ispostaviti poreznu fakturu sa obračunatim porezom na dodanu vrijednost na osnovicu u koju se uračunavaju i bilo koji troškovi koji se obračunavaju kupcu kao uvjet da se izvrši predmetni promet dobara (uključujući i troškove dostave).

S tim u vezi, ukoliko je porezni obveznik (prodavac) internim aktom propisao da u slučaju prodaje robe u vrijednosti do 70,00 KM kupac snosi troškove dostave, isti je dužan predmetne troškove uključiti u osnovicu za obračun PDV-a, shodno članu 20. stav (1) i (2) Zakona.

Međutim, ukoliko će porezni obveznik (prodavac), prilikom prodaje robe kupcu u vrijednosti višoj od 70,00 KM, sam snositi troškove dostave, u tom slučaju isti neće predmetne troškove uključiti u osnovicu za obračun PDV-a, shodno članu 20. stav (1) i (2) Zakona.

Da li u poreznu osnovicu za obračun PDV-a kod prometa auta ulazi i vrijednost patosnica i radija koji se prodaju zajedno sa autom?

Promet opreme za vozilo (patosnice, radio) koju prodavac daje kupcima uz kupljeni glavni proizvod (vozilo),  predstavlja sporedni promet iz člana 2a) Pravilnika u odnosu na prodaju vozila kao glavnog prometa, a samim tim i sredstvo za bolje korištenje glavnog prometa. U tom slučaju, porezni obveznik dužan je da kupcu ispostavi poreznu fakturu sa obračunatim porezom na dodanu vrijednost na osnovicu utvrđenu u skladu sa članom 20. stav (1) Zakona (na iznos primljene naknade od kupca). Budući da sporedni prometi imaju isti PDV tretman kao i osnovni promet, vrijednost predmetnih sporednih prometa je već uključena u osnovicu za obračun PDV-a glavnog prometa.

# **OSLOBAĐANJE OD PLAĆANJA PDV-A**

## Fakultet, koji je registriran kao obveznik poreza na dodanu vrijednost, ima organiziran specijalistički studij. Isti od polaznika specijalističkog studija naplaćuje određenu naknadu. Da li je navedena naknada oslobođena od oporezivanja porezom na dodanu vrijednost?

Shodno članu 24. stav (1) tačka 4. Zakona, a u smislu člana 27. stav (1) Pravilnika, usluge obrazovanja (predškolskog, osnovnog, višeg i visokog obrazovanja i profesionalne prekvalifikacije) su oslobođene od plaćanja poreza na dodanu vrijednost, te naknada koju fakultet naplaćuje od polaznika specijalističkog studija ne podliježe oporezivanju porezom na dodanu vrijednost.

## Preduzeće je izdalo pod zakup voćnjak na kojem su zasađene jabuke i kruške drugom preduzeću. Za uslugu izdavanja pod zakup voćnjaka zakupodavac je izdao poreznu fakturu sa obračunatim porezom na dodanu vrijednost, po kojoj je zakupoprimac odbio ulazni porez. Da li su u navedenom slučaju zakupodavac i zakupoprimac postupili ispravno?

Usluge izdavanja u zakup voćnjaka (zemljišta na kojem su zasađene sadnice jabuke i kruške) su oslobođene od plaćanja PDV-a shodno članu 25. stav (1) tačka 3. Zakona, te je, u konkretnom slučaju, zakupodavac pogrešno postupio kada je za navedene usluge izdavao porezne fakture sa obračunatim PDV-om.

Stoga, zakupoprimac, u smislu člana 32. Zakona i 63. Pravilnika, ne može ostvariti pravo na odbitak ulaznog PDV-a iskazanog na takvim fakturama.

Naime, ako obveznik za kupljena dobra dobije fakturu u kojoj je PDV iskazan od strane lica

koje, u skladu sa zakonom, ne može izdati takvu fakturu, on ne može ostvariti pravo na odbitak PDV-a koji je iskazan kao ulazni porez, bez obzira što je taj porez platio u dobroj namjeri.

## Preduzeće se bavi uslugama brze pošte. U okviru obavljanja tih poslova vrši usluge prijevoza i otpremanja pošiljki u inostranstvo za obveznike koji robu izvoze putem te vrste otpreme. Da li su ove usluge oslobođene od plaćanja PDV-a?

Ukoliko se radi o usluzi prijevoza pošiljki u inostranstvo, tj. uslugama koje su direktno povezane sa izvozom, iste su oslobođene od plaćanja PDV-a shodno članu 27. stav (1) tačka 2. Zakona (oporezovane nultom stopom) uz ispunjenje uvjeta propisanih članom 44. stav (1) Pravilnika.

Za navedene usluge preduzeće je dužno izdati poreznu fakturu i na istoj, u smislu člana 107. stav (2) Pravilnika, naznačiti član Zakona po kojem se obračun PDV-a ne vrši (član 27. stav (1) tačka 2. Zakona).

## Porezni obveznik postavlja pitanje vezano za obračun PDV-a na usluge prijevoza prilikom uvoza robe vezano za relaciju unutar BiH. Npr. roba se uvozi na relaciji Zrenjanin-Orašje, a onda Orašje-Tuzla do krajnjeg kupca. Da li se PDV obračunava na prijevoz izvršen unutar države?

Usluge prijevoza robe prilikom uvoza oslobođene su od plaćanja PDV-a u skladu sa članom 26. stav (1) tačka 7. Zakona na relaciji i u BiH (Orašje-Tuzla) samo pod uvjetom da je vrijednost prijevoza i na toj dionici ušla u osnovicu za obračun PDV-a pri uvozu, a što se dokazuje posjedovanjem dokumenata propisanih članom 38. Pravilnika.

## Televizija „A“, javni servis u okviru Javnog RTV sistema, pruža usluge besplatnog emitiranja oglasa, za vjerske zajednice radi prikupljanja pomoći za izgradnju vjerskih objekata, te besplatne najave sportskih i kulturnih događaja. Da li je televizija oslobođena plaćanja PDV-a u navedenim slučajevima?

Prema članu 24. stav (1) tačka 11. Zakona oslobođene su od plaćanja PDV-a usluge javnih radio i televizijskih servisa, osim onih koje su komercijalnog karaktera.

Međutim, usluge emitiranja oglasa koje su izvršene za potrebe vjerskih zajednica, kao i najave događaja iz sporta ili kulture, nisu oslobođene plaćanja PDV-a, te iste podliježu oporezivanju u skladu sa Zakonom. U tom slučaju osnovica za obračun se utvrđuje u skladu sa članom 20.stav (8) Zakona i članom 22. Pravilnika.

## Fakultet organizira pripremnu nastavu za polaganje kvalifikacionog ispita srednjoškolaca koji će konkurisati za upis u prvu godinu fakulteta, koju izvode profesori navedenog fakulteta. Kakav je porezni tretman izvođenja pripremne nastave za polaganje kvalifikacionog ispita za upis na fakultet?

Ukoliko se izvođenje pripremne nastave za polaganje kvalifikacionog ispita za prijem na prvu godinu studija, ne vrši u skladu sa Zakonom o visokoškolskom obrazovanju (ukoliko istim nije propisano izvođenje pripremne nastave), odnosno u skladu sa članom 24. stav (1) tačka 4. Zakona, u tom slučaju, navedene usluge podliježu obračunavanju i plaćanju PDV-a. Porezna osnovica kod prometa usluga u navedenom slučaju predstavlja oporezivi iznos naknade koju obveznik primi za pružene usluge, shodno članu 20. stav (1) Zakona.

## Pravno lice A je sklopilo ugovor o davanju zajma sa drugim pravnim licem B. Zajmodavac je radi plasiranja zajma uzeo kredit od banke, ali kamatu koju mu je banka zaračunala, pravno lice A želi da refundira, odnosno da za istu tereti zajmoprimca, firmu B. Da li je pravno lice A u obavezi da na navedeni iznos kamate obračuna PDV?

Shodno članu 25. stav (1) tačka 4. podtačka a) Zakona i članu 35. stav (1) Pravilnika usluga pozajmljivanja finansijskih sredstava između dva pravna lica ne podliježe oporezivanju PDV-om. Ukoliko je pravno lice (zajmodavac) uzelo kredit od banke i plasiralo ga drugom pravnom licu u vidu pozajmice, te refundira kamatu koju mu je banka obračunala (na teret zajmoprimca) bez dodatne zarade, to se u navedenom slučaju radi o kamati koja predstavlja naknadu za uslugu pozajmljivanja finansijskih sredstava, a na koju se ne obračunava PDV.

## Da li su periodični zdravstveni pregledi radnika (sistematski pregledi radnika) oslobođeni shodno članu 24. stav (1) tačka 2. Zakona o porezu na dodanu vrijednost i članu 25. stav (1) Pravilnika o primjeni Zakona o porezu na dodanu vrijednost?

Ukoliko preventivni zdravstveni pregledi radnika tj. sistematski pregledi, koji se obavljaju u obliku periodičnih pregleda, prema Zakonu o zdravstvenoj zaštiti spadaju u primarnu, preventivnu zdravstvenu zaštitu (u okviru medicine rada), tj. ukoliko se navedene usluge vrše u skladu sa zakonom kojim se regulira oblast zdravstvene zaštite, u tom slučaju iste su oslobođene od plaćanja PDV-a u skladu sa članom 24. Zakona i 25. stav (1) Pravilnika.

Dakle, kod predmetnih medicinskih usluga (sistematskih pregleda radnika) za ocjenjivanje njihove oporezivosti je relevatna njihova pripadnost primarnoj zdravstvenoj zaštiti tj. da se rade u skladu sa propisima koji uređuju zdravstvenu zaštitu i njihov preventivni karakter.

## Kakav je porezni tretman dobara i usluga isporučenih u okviru realizacije projekata koji se finansira iz Instrumenata pretpristupne pomoći (IPA fondova) ?

Suština oslobađanja po IPA projektu je da se oslobađanje od plaćanja PDV-a uvijek mora vezati za lice kojem se na osnovu ugovora daju sredstva iz IPA fonda, što znači da je oslobođena od plaćanja PDV-a samo isporuka dobara i usluga tom licu, odnosno isto ima pravo da bude oslobođeno od plaćanja PDV-a, a porezni obveznik koji vrši isporuku dobara i usluga tom licu ima pravo i obavezu da ne obračuna PDV na izvršene isporuke, te stoga mehanizam oslobađanja u krajnoj konsekvenci možemo posmatrati i kao oslobađanje poreznog obveznika od obaveze obračuna PDV-a na fakturi, koja se plaća sredstvima iz IPA fonda.

S tim u vezi, od plaćanja poreza na dodanu vrijednost su oslobođene isporuke dobara i usluga prema licu koje se u skladu sa međunarodnim ugovorom smatra ugovaračem, tj. oslobađa se krajnji korisnik dobara i usluga kao lice kojem su iz Instrumenta pretpristupne pomoći (IPA fonda) dodijeljena novčana sredstva.

Prema tome, nabavka dobara ili usluga koja se plaća iz sredstava IPA fonda se oslobađa plaćanja PDV-a, ali samo takva nabavka. Pravo da ne plati PDV ima samo lice koje nabavku plaća iz sredstava IPA fonda. Dakle, oslobađanje se mora vezati za lice kojem su na osnovu ugovora data sredstva iz IPA fonda.

Napominjemo da bi Potvrda IPA DEU trebala da bude skraćeni ugovor kao i da bi se trebalo poštovati pravilo da „samo faktura koja se plaća sredstvima IPA fonda sadrži klauzulu o oslobađanju“.

## Koji je porezni tretman kamate na zajam koji zajmodavac (strano lice koje nema sjedište u BiH) ispostavlja zajmoprimcu (poreznom obvezniku sa sjedištem u BiH) sa stanovišta Zakona o PDV-u?

Shodno članu 25. stav (1) tačka 4. pod a) Zakona usluga pozajmljivanja finansijskih sredstava koju je izvršilo ino lice (zajmodavac) poreznom obvezniku sa sjedištem u BiH (zajmoprimac) je oslobođena od oporezivanja porezom na dodanu vrijednost. S tim u vezi, na iznos kamate, koja se smatra naknadom za izvršenu uslugu pozajmljivanja finansijskih sredstava, ne obračunava se PDV odnosno ista se ne oporezuje u mjestu gdje primalac usluge ima sjedište, shodno članu 15. stav (2) tačka 4. podtačka e).

## Koji je porezni tretman prvog prometa nekretnine korištene duže od 2 godine, a za koju je prilikom izgradnje odbijen ulazni PDV?

Ukoliko se u predmetnom slučaju radi o završenom građevinskom objektu koji je upotrebljavan duže od dvije godine od momenta početka upotrebe, te se isti ne smatra novosagrađenim građevinskim objektom u smislu člana 8. stav (1) tačka b) Pravilnika, to je promet predmetnog objekta od strane obveznika, u smislu člana 25. stav (1) tačka 2. Zakona, oslobođen od plaćanja PDV-a. U tom slučaju porezni obveznik prilikom prometa građevinskog objekta neće obračunati PDV.

S tim u vezi, kako je porezni obveznik ostvario pravo na odbitak ulaznog poreza prilikom gradnje predmetnog objekta, isti je, u smislu člana 36. stav (2) Zakona i 76. Pravilnika, dužan izvršiti ispravku odbitka ulaznog poreza, i to u roku od deset godina od momenta početka upotrebe objekta.

Periodom za ispravku za nepokretnu imovinu smatra se period od deset kalendarskih godina, uključujući godinu početka upotrebe objekta, a ispravka na godišnjem nivou vrši se na jednoj desetini za nepokretnu imovinu, shodno članu 76. stav (1) i (3) Pravilnika (npr. za objekat koji je u upotrebi od 2021. godine i koji se prodaje 2024. godine, ispravka odbitka se vrši za preostalih sedam godina).

# **ODBITAK ULAZNOG PDV-A**

## Preduzeće, obveznik poreza na dodanu vrijednost, je u svrhe obavljanja poslovne djelatnosti nabavilo teretno vozilo. Da li isto može ostvariti pravo na odbitak ulaznog poreza obračunatog na fakturi za nabavku navedenog vozila?

S obzirom da se u konkretnom slučaju radi o nabavci teretnog vozila, obveznik može ostvariti pravo na odbitak ulaznog poreza obračunatog pri nabavci istog, uz ispunjenje uvjeta iz člana 32. Zakona i člana 63. Pravilnika.

## Preduzeće se bavi uvozom dobara i registrirano je kao obveznik poreza na dodanu vrijednost. Kada isto može ostvariti pravo na odbitak ulaznog poreza na dodanu vrijednost kod uvoza dobara, odnosno da li navedeno preduzeće može ostvariti pravo na odbitak ulaznog poreza u mjesecu kada su dobra uvezena ili kada je plaćen porez na dodanu vrijednost ?

Ukoliko je porezni obveznik uvoznik, odnosno primalac /vlasnik robe u rubrici broj 8, te ukoliko je prilikom plaćanja poreza pri uvozu, na nalogu za uplatu, u pozivu na broj odobrenja, naveden identifikacioni broj uvoznika na kojeg glasi JCI), kao i pod uvjetom da će uvoznik uvezena dobra koristiti u svrhu poslovanja koje vrši, odnosno za obavljanje svoje oporezive poslovne djelatnosti iz koje će proisteći izlazna porezna obaveza, dakle, ukoliko će koristi za promet dobara i usluga koji podliježe plaćanju PDV-a, tada isti, uz ispunjenje uvjeta propisanih članom 32. Zakona i članom 65. stav (1) Pravilnika, ima pravo na odbitak ulaznog poreza, pod uvjetom da je plaćen PDV pri uvozu, odnosno plaćen carinski dug.

Dakle, ukoliko je datum na JCI u tekućem mjesecu kad je i izvršena carinska procedura, a PDV plaćen pri uvozu u narednom mjesecu (ali do momenta podnošenja PDV prijave), tada se vrijednosti obaveza obračunatih pri uvozu (PDV) mogu odbiti i evidentirati u PDV prijavi (polje 42) i u e-Nabavkama u onom poreznom periodu u kojem je izvršeno carinjenje i sačinjen JCI (tekući mjesec), ali samo pod uvjetom da je obračunati PDV plaćen do momenta podnošenja PDV prijave.

Preduzeće je nabavilo dobra, čija je vrijednost veća od 20,00 KM, a koja poklanja u svrhu unaprjeđenja djelatnosti koju obavlja. Da li preduzeće može ostvariti pravo na odbitak poreza na dodanu vrijednost plaćenog prilikom nabavke navedenih dobara?

S obzirom da je pojedinačna tržišna vrijednost dobara koja se poklanjanju u svrhu unaprjeđenja poslovanja poreznog obveznika veća od 20,00 KM, to se isto smatra prometom koji podliježe oporezivanju porezom na dodanu vrijednost, te, u smislu naprijed navedenog, obveznik ima pravo na odbitak ulaznog poreza na dodanu vrijednost koji je platio prilikom nabavke istih.

## Porezni obveznik prima usluge vezane za unaprjeđenje prodaje od strane tržnog centra u kojem ima izloženu svoju robu. Usluge se sastoje od ulistavanja artikala u sistem, učešća u akcijskom katalogu i korištenja mjesta za izlaganje robe. Da li isti ima pravo na odbitak ulaznog poreza po tom osnovu?

Porezni obveznik ima pravo na odbitak ulaznog poreza koji mu je iskazan na fakturama za usluge vezane za unaprjeđivanje prodaje (ulistavanja artikala u sistem, učešće u akcijskom katalogu i korištenje mjesta za izlaganje robe), uz ispunjenje uvjeta propisanih članom 32. Zakona i članom 63. Pravilnika.

## Lice iz inostranstva obavlja oporeziv promet u BiH, te je u tom smislu registrirano putem poreznog punomoćnika u BiH. Postavlja se pitanje da li lice iz inostranstva, u tom slučaju ima pravo na odbitak ulaznog PDV-a?

Registracijom kod poreznog punomoćnika, lice iz inostranstva stiče sva prava i obaveze kao i drugi porezni obveznici u BiH, te saglasno tome može ostvariti i pravo na odbitak ulaznog PDV-a za isporučena dobra i izvršene usluge, od poreznih obveznika iz BiH, uz ispunjenje uvjeta iz člana 32. Zakona i člana 63. Pravilnika.

## U svom poslovanju porezni obveznik iz BiH često je u situaciji da svojim poslovnim partnerima iz inostranstva obezbjeđuje i smještaj. Da bi poslovnim partnerima obezbijedili adekvatan smještaj odlučeno je da se isti smještaju u hotel. Po obavljenoj usluzi hotel ispostavlja fakturu sa PDV-om. Faktura glasi na ime poreznog obveznika iz BiH. Pitanje je da li porezni obveznik ima pravo na odbitak ulaznog PDV-a u slučaju kada mu hotel, za izvršenu uslugu smještaja, ispostavlja fakturu sa PDV-om?

S obzirom da se u konkretnom slučaju ne radi o uslugama smještaja za poslovne zabave, nego o uslugama smještaja poslovnih partnera iz inostranstva u BiH, pri čemu je faktura o izvršenoj usluzi ispostavljena na ime poreznog obveznika iz BiH, to isti može ostvariti pravo na odbitak ulaznog PDV-a uz ispunjenje uvjeta iz člana 32. Zakona i člana 63. Pravilnika.

## Samostalna trgovinska radnja posluje od 2018. godine. Ista je u 2022. godini registrirana kao obveznik poreza na dodanu vrijednost, sa početkom PDV obaveze od 01. februara 2022. godine. Da li navedena radnja ima pravo na odbitak ulaznog poreza na dobra na zalihama koje je nabavila prije registracije za porez na dodanu vrijednost?

Svako lice koje se registrira kao obveznik poreza na dodanu vrijednost, u smislu člana 37. zakona i 77. Pravilnika, ima pravo na odbitak ulaznog poreza na dobra na zalihama koja su stečena ili uvezena prije registracije za porez na dodanu vrijednost srazmjerno prometu istih nakon što je lice postalo registrirani obveznik poreza na dodanu vrijednost.

Srazmjerni odbitak, u smislu člana 37. Zakona, kao i ovog člana Pravilnika, znači da odbitak iz stava 1. ovog člana ne može biti veći od iznosa uobičajene porezne obaveze u datom poreznom periodu. Uobičajena porezna obaveza predstavlja razliku između izlaznog i ulaznog poreza koji se može odbiti u datom poreznom periodu. Ukoliko se desi da iznos iz stava (1) ovog člana bude veći od uobičajene porezne obaveze, isti se prenosi na naredne porezne periode, shodno članu 77. stav (2) Pravilnika.

Porez na dodanu vrijednost se može odbiti pod uvjetom da su dobra na zalihi:

1. bila isporučena od strane registriranog obveznika poreza na dodanu vrijednost licu koje postaje registrirani obveznik poreza na dodanu vrijednost ili uvezena od strane lica koje postaje registrirani obveznik poreza na dodanu vrijednost,
2. bila isporučena ili uvezena, ali ne više od 1 (jedne) godine prije nego što je lice postalo registrirani obveznik poreza na dodanu vrijednost, shodno članu 77. stav (4) Pravilnika.

Članom 77. stav 5. Pravilnika propisano je da lica iz stava 1. ovog člana dostavljaju Upravi za indirektno oporezivanje popis dobara na zalihi koja zadovoljavaju uvjete iz naprijed navedenog stava (4) člana 77. Pravilnika, s tim da popis mora sadržavati najmanje podatke o:

1. vrsti,
2. količinama,
3. nabavnim cijenama,
4. obračunatom porezu na dodanu vrijednost od strane dobavljača,
5. dobavljačima, uključujući broj i datume faktura po kojima su dobra nabavljena.

Izuzetno ukoliko se radi o dobrima na zalihi koja su uvezena od strane lica koje postaje registrirani obveznik poreza na dodanu vrijednost u popisu je potrebno obezbijediti podatke o obračunatom porezu na dodanu vrijednost pri uvozu, te broju i datumu jedinstvenih carinskih isprava, shodno stavu 6. istog člana Pravilnika.

## Preduzeće „A“, porezni obveznik, kupilo je od preduzeća „B“, također poreznog obveznika, stanove. Preduzeće „B“ bilo je i izvođač i investitor stanova. Da li preduzeće „A“, kupac ima pravo odbitka PDV-a po fakturama prodavca, s obzirom da su stanovi namijenjeni daljnjoj prodaji i da li je u obavezi svojim kupcima zaračunati PDV?

Prodaja nabavljenih stanova odnosno drugi prijenos prava raspolaganja nepokretne imovine je oslobođen obračuna PDV-a u skladu sa odredbama člana 25. stav 2. Zakona, a pravo na odbitak ulaznog PDV-a preduzeće „A“ ne može ostvariti za promet dobara i usluga koje su oslobođene plaćanja PDV-a, u skladu sa članom 32. stav 4. Zakona.

## Porezni obveznik iz BiH se bavi uvozom i distribucijom medicinske opreme, kao i njihovim instaliranjem, održavanjem i servisiranjem u svim zdravstvenim ustanovama u BiH. Prilikom realizacije tih poslova serviseri, tehničari i inženjeri poreznog obveznika koriste hotelske usluge. Da li porezni obveznik ima pravo na odbitak ulaznog poreza po fakturama za smještaj njegovih radnika?

Ukoliko se u konkretnom slučaju ne radi o smještaju za poslovne zabave, porezni obveznik, uz ispunjenje uvjeta iz člana 63. Pravilnika, može odbiti ulazni PDV na fakturama za troškove smještaja zaposlenih radnika na službenom putovanju.

## Porezni obveznik „B“ se bavi proizvodnjom i prometom hemikalija. U procesu proizvodnje radnici su neposredno izloženi štetnim dejstvima hemikalija, te im se iz tog razloga dnevno daje određena količina mlijeka. Porezni obveznik „B“ je nabavku i potrošnju mlijeka za radnike regulirao internim aktom, a na osnovu zakona kojim se regulira zaštita radnika na radnim mjestima sa posebnim uvjetima rada. Da li porezni obveznik „B“ može ostvariti pravo na odbitak ulaznog poreza iskazanog na fakturama dobavljača za nabavku mlijeka?

Ukoliko je aktom preduzeća koji je donesen na osnovu zakona kojim se regulira zaštita radnika na radu propisana obaveza preduzeća da se radnicima koji rade na radnim mjestima sa posebnim uvjetima rada, odnosno koji su izloženi štetnim dejstvima, vrši podjela određene količine mlijeka, te ukoliko preduzeće vodi posebnu evidenciju o nabavci i utrošku tih dobara, ista se mogu smatrati dobrima koje preduzeće koristi u svrhu poslovanja koje vrši.

U tom slučaju, porezni obveznik „B“, uz ispunjenje uvjeta propisanih članom 32. Zakona o porezu na dodanu vrijednost i članom 63. stav 1. Pravilnika o primjeni Zakona o porezu na dodanu vrijednost može ostvariti pravo na odbitak ulaznog poreza iskazanog na fakturama dobavljača za nabavku mlijeka.

Porezni obveznik „A“ se bavi eksploatacijom rude olova i cinka. Porezni obveznik „A“ angažirao je preduzeće „C“ za asfaltiranje oštećenog puta između poslovnih objekata koji se nalaze u širem krugu rudnika. Kolovoz je bio u tolikoj mjeri oštećen da je bilo onemogućeno kretanje vozila, mehanizacije i radnika između poslovnih objekata što je neophodno u svakodnevnom procesu proizvodnje. Da li porezni obveznik „A“ može ostvariti pravo na odbitak ulaznog poreza koji mu je obračunat na fakturama za uslugu asfaltiranja oštećenog puta?

Ukoliko se radi o asfaltiranju oštećenog puta u vlasništvu poreznog obveznika „A“ između poslovnih objekata, isti, uz ispunjenje uvjeta propisanih članom 32. Zakona i 63. Pravilnika, može ostvariti pravo na odbitak ulaznog poreza koji mu je obračunat na fakturama za uslugu asfaltiranja oštećenog puta.

Istovremeno, ukoliko porezni obveznik „A“ prestane da ispunjava uvjete za odbitak ulaznog poreza koji je ostvario po fakturama za uslugu asfaltiranja oštećenog puta, u roku od deset godina od momenta početka upotrebe istog, u obavezi je da izvrši ispravku odbitka ulaznog poreza.

## Univerzitet „X“ je u 2013. godini registriran kao obveznik poreza na dodanu vrijednost, sa početkom PDV obaveze od 01. februara 2013. godine. Osnovna djelatnost Univerziteta „X“ je visoko obrazovanje, a što je, u smislu člana 24. stav 1. tačka 4. Zakona o porezu na dodanu vrijednost, oslobođeno od plaćanja poreza na dodanu vrijednost. Pored navedenog, Univerzitet „X“ u okviru svog poslovnog objekta, iznajmljuje određeni broj poslovnih prostora, odnosno obavlja djelatnost koja podliježe oporezivanju porezom na dodanu vrijednost, te na osnovu koje je registriran kao obveznik poreza na dodanu vrijednost. Univerzitet „X“ mjesečno zaprima fakture koje se odnose na troškove struje i vode. Da li Univerzitet „X“ može ostvariti pravo na odbitak ulaznog poreza po osnovu takvih faktura?

Obveznik Univerzitet „X“, koji istovremeno obavlja oporezivu djelatnost i djelatnost koja je oslobođena od plaćanja poreza na dodanu vrijednost, može ostvariti pravo na srazmjerni odbitak ulaznog poreza u skladu sa članom 33. stav (1) Zakona. Srazmjerni porezni odbitak izračunava se primjenom  procenta srazmjernog odbitka na iznos ulaznog poreza umanjenog za iznos koji obveznik nema pravo da odbije i umanjen za iznos koji porezni obveznik ima pravo da u potpunosti odbije, shodno članu 74. stav 4. Pravilnika.

Odbici izvršeni na osnovu privremenog srazmjernog dijela mijenjaju se na osnovu iznosa stvarnog prometa, a ova se izmjena za prethodnu godinu vrši najkasnije putem porezne prijave za mjesec mart tekuće godine, u smislu odredbi člana 74. stav 5. Pravilnika.

## Da li porezni obveznik može koristiti pravo na odbitak ulaznog poreza po računima dobavljača za nabavku ambalaže (plastične kutije, stiroporske kutije, papirnate kese) koja se koristi za pakovanje hrane koja se prodaje u trgovačkim preduzećima (maloprodajama)?

Porezni obveznik,  uz ispunjenje  svih  uvjeta  iz  člana  32.  Zakona i  člana 63. Pravilnika,  može ostvariti  pravo na  odbitak ulaznog  poreza  iskazanog  na računima dobavljača  za nabavku  ambalaže  (plastične kutije, stiroporske kutije, papirnate kese) koja se  koristi za pakovanje hrane u trgovačkim preduzećima.

## Da li postoji pravo na odbitak ulaznog PDV-a prilikom nabavke proizvoda, brendiranih logom, koji će porezni obveznik bez naknade dijeliti kupcima uz kupovinu postojeće robe iz njegovog asortimana, a u svrhu potpore/unaprjeđenja prodaje?

Davanje određenih proizvoda na kojima je otisnut logo poreznog obveznika bez naknade kupcima uz kupovinu nekog drugog proizvoda iz prodajnog asortimana u cilju poboljšanja prodaje, a prema unaprijed utvrđenim pravilima, predstavlja sporedni promet iz člana 2a) Pravilnika, odnosno navedeni promet čini jedinstvenu isporuku pri čemu je osnovica za obračun poreza na dodanu vrijednost iznos naknade koju obveznik treba da primi za navedenu jedinstvenu isporuku. S tim u vezi, porezni obveznik može, uz ispunjenje uvjeta propisanih članom 32. Zakona i članom 63. stav (1) Pravilnika, ostvariti pravo na odbitak ulaznog poreza obračunatog prilikom nabavke proizvoda na kojima je otisnut logo poreznog obveznika, a koja će porezni obveznik davatibez naknade uz kupovinu nekog drugog proizvoda iz prodajnog asortimana.

## Da li postoji pravo na odbitak ulaznog PDV-a prilikom nabavke putničkog vozila, te troškove održavanja i goriva, kada vozilo koriste zaposleni radnici (komercijalisti) na terenu?

Ukoliko porezni obveznik nabavljeno putničko vozilo koristi isključivo za obavljanje svoje poslovne (oporezive) djelatnosti, u tom slučaju isti ima pravo na odbitak ulaznog poreza prilikom nabavke tog putničkog vozila, kao i za nabavljeno gorivo, rezervne dijelove i popravku tog automobila pod pretpostavkom da su ispunjeni uvjeti propisani članom 32. Zakona i članom 63. Pravilnika.

Predmetni porezni obveznik je dužan da obezbijedi svu relevantnu dokumentaciju kao dokaz da je vozilo korišteno isključivo u poslovne svrhe i predoči je u postupku kontrole, kao i da vodi evidenciju o nabavci goriva, rezervnih dijelova i popravci vozila, kako bi se u postupku kontrole utvrdilo da li je potrošnja goriva i popravka vozila izvršena u poslovne svrhe.

# **POVRAT PDV-A**

## Na koji način strani državljanin može ostvariti pravo na povrat PDV na robu koju je kupio u Bosni i Hercegovini?

Fizička lica koja nemaju stalno mjesto prebivališta u Bosni i Hercegovini imaju pravo na povrat PDV-a na robu koju kupe u Bosni i Hercegovini i iznesu je izvan Bosne i Hercegovine, osim na: mineralna ulja, alkohol i alkoholna pića i prerađevine od duhana, shodno članu 54. Zakona o porezu na dodanu vrijednost.

Uvjeti  i  način povrata poreza na dodanu vrijednost stranim državljanima koji iznose dobra kupljena u Bosni i Hercegovini, na koja je plaćen PDV, izvan carinskog područja Bosne i Hercegovine propisani su i Instrukcijom o povratu poreza na dodanu vrijednost stranim državljanima, koja je objavljena na službenoj internet stranici Uprave za indirektno oporezivanje.

Shodno navedenom, postupak ostvarivanja prava na povrat PDV strani državljanin pokreće podnošenjem zahtjeva za povrat na obrascu „PDV-SL-2“. Obrazac „PDV-SL-2“ popunjava obveznik-prodavac, na zahtjev kupca-stranog državljanina u 3 (tri) primjerka, od kojih original i jednu kopiju prodavac daje kupcu, a drugu kopiju zadržava u svojoj dokumentaciji. Prodavac svojim potpisom i pečatom ovjerava obrazac „PDV-SL-2“.

Kupac - strani državljanin je obavezan prodavcu platiti ukupnu vrijednost isporučenih dobara, sa obračunatim porezom na dodanu vrijednosti i isti je u obavezi pri napuštanju carinskog područja BiH, dati carinskoj službi na uvid kupljena dobra, originalne račune i popunjen obrazac „PDV-SL-2“ u orginalu.

Prema članu 7. Instrukcije, carinska služba, prije ovjere obrasca “PDV-SL-2”, dužna je utvrditi da li su ispunjeni slijedeći uvjeti:

1. da su podaci iz putne isprave istovjetni sa podacima iz obrasca „PDV-SL-2“,
2. da je roba data na uvid, istovjetna sa robom navedenom u računu koji je označen u obrascu „PDV-SL-2“ kao i da ta roba nije korištena,
3. da je ukupna vrijednost robe sa PDV-om iskazana na obrascu „PDV-SL-2“ veća od 100 KM,
4. da se roba iznosi prije isteka rokaod tri mjeseca od dana isporuke (kupovine) u BiH i
5. da je original obrasca „PDV-SL-2“ ovjerio i potpisao prodavac.

Ako  su  ispunjeni  svi  uvjeti  iz člana 7. ove Instrukcije, carinska služba ovjerava obrazac „PDV-SL-2“ potpisom i pečatom u donjem lijevom uglu, te unosi datum prelaska dobara iz carinskog područja BiH. Orginalne račune i ovjeren obrazac “PDV-SL-2” carinska služba vraća kupcu-stranom državljaninu. Carinska služba zadržava za svoje potrebe kopiju obrasca “PDV-SL-2”, kopiju računa, kao i kopiju putne isprave kupca-stranog državljanina.

Kupcu ili podnosiocu zahtjeva vrši se povrat poreza na dodanu vrijednost ako u roku od tri mjeseca od dana izdavanja računa dostavi orginal obrasca “PDV-SL-2”, koji je ovjeren od strane Carinske službe, prodavcu od koga je kupljeno dobro.

Ako se ovjereni obrazac “PDV-SL-2” dostavlja poštom, kupac ili podnosilac zahtjeva dostavlja prodavcu broj računa u banci na koji će se izvršiti povrat plaćenog poreza na dodanu vrijednost.

Na osnovu ovjerenog orginala obrasca “PDV-SL-2” prodavac, kada provjeri da podneseni zahtjev ispunjava uvjete za povrat poreza, vrši povrat plaćeneg poreza na dodanu vrijednost kupcu ili podnosiocu zahtjeva.

Povrat poreza na dodanu vrijednost vrši se u konvertibilnim markama, gotovinskom isplatom ili uplatom na račun u banci koju navede kupac ili podnosilac zahtjeva.

Ako je isplata u gotovini prodavac je obavezan da izvrši povrat poreza na dodanu vrijednost odmah, a ako se doznačava na račun kupca ili podnosioca zahtjeva onda u roku od 15 dana od dana prijema zahtjeva.

Kupac ili podnosilac zahtjeva potpisom na ovjerenom originalu obrasca “PDV-SL-2” potvrđuje prijem vraćenog iznosa poreza na dodanu vrijednost u gotovom novcu.

## Strani državljanin je kupio automobilske gume u BiH. S obzirom da je montaža automobilskih guma besplatna, prodavac (porezni obveznik) je iste odmah montirao na automobil kupca. Strani državljanin (kupac) se obratio prodavcu zahtjevom za povrat PDV, te je prodavac uredno popunio obrazac „PDV-SL-2“. Da li strani državljanin može ostvariti pravo na povrat PDV za automobilske gume ako su iste već montirane na automobil?

Ne može se izvršiti povrat PDV za automobilske gume ako su iste već montirane na automobil, jer se iste od momenta montiranja smatraju sastavnim dijelom tog automobila, a ne smatraju se dobrima koja se iznose u prtljagu u skladu sa članom 3. Instrukcije, te se iste ne smatraju kao roba koja nije korištena, što znači da nije ispunjen jedan od preduvjeta da bi carinska služba izvršila ovjeru obrasca „PDV-SL-2“, te samim tim izvršio povrat PDV kako je to propisano članom 7. stav 1. tačka 2. Instrukcije.

Nisam državljanin BiH, odnosno u pitanju je fizičko lice koje je za vas stranac, i kupio sam određenu robu, u radnji u Bijeljini, koja prelazi iznos od 100,00 KM. Zatražio sam da mi se odrade papiri za povrat PDV-a stranom državljaninu, ali od strane zaposlenih sam obaviješten da sada za njih radi određena agencija koja u njihovo ime posreduje i vraća PDV stranim državljanima i za to uzima proviziju od 40%. Obraćam Vam se za zahtevom da mi se pojasni postupak povrata PDV putem operatera.

Fizička lica koja nemaju stalno mjesto prebivališta u Bosni i Hercegovini imaju pravo na povrat PDV-a na robu koju kupe u Bosni i Hercegovini i iznesu je izvan Bosne i Hercegovine, osim na: mineralna ulja, alkohol i alkoholna pića i prerađevine od duhana, shodno članu 54. Zakona o porezu na dodanu vrijednost.

Članom 97. stav (1) Pravilnika propisano je da se Zahtjev za povrat PDV-a podnosi na obrascu „PDV-SL-2“ – zahtjev stranog državljanina za povrat, koji je odštampan uz ovaj pravilnik i čini njegov sastavni dio.

Postupak ostvarivanja prava na povrat PDV strani državljanin pokreće podnošenjem zahtjeva za povrat na obrascu “PDV-SL-2“. Obrazac “PDV-SL-2“ popunjava obveznik - prodavac, na zahtjev kupca - stranog državljanina u 3 (tri) primjerka, od kojih original i jednu kopiju prodavac daje kupcu, a drugu kopiju zadržava u svojoj dokumentaciji. Prodavac svojim potpisom i pečatom ovjerava obrazac “PDV-SL-2“.

Međutim, članom 97. stav (2) Pravilnika propisano je da izuzetno od stava (1) ovog člana, zahtjev za povrat PDV-a može se podnijeti i na dokumentu operatera kojeg je prodavac prije prodaje dobara ovlastio za povrat PDV-a stranom državljaninu, pod uvjetom da taj dokument sadrži sve podatke koje sadrži "PDV-SL-2" obrazac.

Operaterom se smatra lice registrirano za plaćanje PDV-a, prijavljeno UIO za obavljanje ove vrste djelatnosti, a koje posjeduje potpuni sistem za neposredno provođenje postupka povrata PDV-a stranim državljanima u elektronskom obliku.

U skladu sa članom 104. stav (6) Pravilnika, ako se povrat PDV-a stranom državljaninu vrši putem operatera, shodno se primjenjuju odredbe ovog pravilnika, s tim da operater ima pravo naplatiti naknadu (proviziju), tako da stranom državljaninu vraća ukupan iznos PDV-a umanjen za iznos naknade (proviziju) operatera. Operater dostavlja prodavcu potvrdu da je izvršio povrat PDV stranom državljaninu, a prodavac doznačava povrat ukupnog iznosa PDV-a na račun operatera.

Pozitivnim zakonskim propisima iz oblasti poreza na dodanu vrijednost je dozovoljeno da se povrat poreza na dodanu vrijednost stranim državljanima može pokrenuti podnošenjem zahtjeva za povrat na obrascu “PDV-SL-2“ ili putem dokumenta operatera kojeg je prodavac prije prodaje dobara ovlastio za povrat PDV-a, dakle prodavac se može opredijeliti za bilo koji način, te ukoliko se opredijeli za operatera, taj dokument operatera treba da sadrži sve podatke koje sadrži "PDV-SL-2" obrazac. U ovom slučaju je vidljivo da se prodavac iz BiH opredjelio za operatera i da koristi usluge operatera za povrat PDV-a.

Ujedno napominjemo da ukoliko Vam carinska služba BiH utvrdi da ispunjavate uvjete za povrat, ovjeri obrazac, u konkretnom slučaju operatera, potpisom i pečatom, u tom slučaju kupac strani državljanin može ostvariti pravo na povrat plaćenog PDV-a putem operatera.

# **POREZNA FAKTURA**

## Preduzeće u svom softverskom sistemu izrađuje porezne fakture sa skeniranim potpisom ovlaštenog lica i skeniranim pečatom, te iste dostavlja kupcima. Međutim, određeni broj kupaca preduzeću vraća navedene fakture, zahtijevajući da iste budu originalno potpisane i ovjerene od strane ovlaštenog lica. Da li su navedene fakture, sa skeniranim potpisom i pečatom, ispravne sa stanovišta Zakona o porezu na dodanu vrijednost i Pravilnika o primjeni Zakona o porezu na dodanu vrijednost?

Elementi koje mora sadržavati porezna faktura propisani su članom 107. stav (1) Pravilnika. Navedenim članom Pravilnika nije propisano da faktura mora sadržavati pečat i potpis, što znači da ista ne mora biti potpisana i ovjerena.

Porezni obveznik može izdavati poreznu fakturu i u elektronskoj formi, sa skeniranim potpisom i pečatom, pod uvjetom da ista sadrži sve elemente propisane članom 107. Pravilnika.

## Preduzeće je registrirano za prodaju polovnih vozila i rent-a car. Prilikom uvoza automobila, koji je bio namjenjen za daljnju prodaju, na isti je plaćena carina i PDV i izvršen odbitak ulaznog poreza po navedenom osnovu. Navedeni automobil je u knjigovodstvenoj evidenciji knjižen kao roba u skladištu. Nakon nekog vremena je odlučeno da se predmetni automobil koristi u svrhe rent-a car-a u sklopu poslovanja preduzeća. Da li je za navedene svrhe potrebno izdati internu fakturu sa izlaznim PDV-om?

Shodno navedenom, interna faktura se izdaje u slučaju upotrebe dobara u vanposlovne svrhe shodno članu 109. Pravilnika, a u vezi sa članom 5. stav (1) Zakona. Obzirom da vi kao obveznik iznajmljujete navedene automobile, tj. koristite navedena dobra u vaše poslovne (oporezive) svrhe, shodno tome niste dužni u tom slučaju izdati internu fakturu.

## Preduzeće A koje se bavi proizvodnjom i prodajom opeke, u cilju povećanja prodaje vlastitih proizvoda sa kupcima ugovara mogućnost ostvarenja rabata ukoliko kupci ostvare kupovinu predviđene količine gotovih proizvoda i ukoliko izmire sve svoje obaveze prema preduzeću A. Ukoliko kupci ostvare uvjete za ostvarenje rabata, preduzeće A kupcima izdaje knjižna odobrenja kojima ih finansijski odobrava za određeni procenat, bez naknadnog izdavanja gotovih proizvoda. Ovako izdata knjižna odobrenja u svom računovodstvu knjiže se po primitku obavijesti od kupca da su umanjili svoj ulazni PDV. Pošto je uvjet za ostvarenje ovakvih rabata izmirenje obaveza prema preduzeću A, knjiženjem odobrenja kupci preduzeća A dolaze u pretplatu. Da li na tako nastale pretplate treba izdati avansne fakture sa obračunatim PDV-om?

Shodno navedenom, ukoliko iznosi “pretplate” koji su kako navodite, posljedica izdavanja knjižnih odobrenja kojima se kupcima odobrava rabat nakon izvršenog prometa, neće biti vraćeni kupcima, nego će biti iskorišteni kao naknade za buduće isporuke, preduzeće je u obavezi za navedeni iznos, u smislu člana 110. stav 1. Pravilnika poreznu fakturu sa obračunatim PDV-om, sa naznakom “faktura-avans”. U slučaju da do isporuke dođe u istom poreznom periodu, ne ispostavlja se “faktura-avans”, nego porezna faktura za redovnu isporuku dobara, shodno članu 110.stav (5) Pravilnika.

**REGISTRACIJA ZA PDV I PRESTANAK REGISTRACIJE**

Da li neobveznik koji je do 30.11.2023. ostvario promet 40 000,00 KM, a u toku decembra 2023. godine ostvari promet u iznosu 20 000,00 KM i dalje nije obavezan da se prijavi u sistem PDV-a ?

Parlamentarna skupština Bosne i Hercegovine usvojila je Zakon o izmjeni Zakona o porezu na dodanu vrijednost, kojim se u članu 57. stav (1) Zakona prag oporezivanja povećava sa 50.000,00 KM na 100.000,00 KM.

U „Službenom glasniku BiH“, br. 80/23 od 24.11.2023. godine objavljena je navedena izmjena zakona i ista stupa na snagu osmog dana od dana objavljivanja u Službenom glasniku, odnosno 02.12.2023. godine.

S tim u vezi, kada je u pitanju registracija obveznika napominjemo da se postupak registracije i upisa u Jedinstveni registar obveznika indireknih poreza provodi po propisima koji važe u trenutku podnošenja zahtjeva za registraciju. Stoga, lica koja su ostvarila oporezivi promet u iznosu većem od 50.000,00 KM i podnesu zahtjev za upis i registraciju u Jedinstveni registar obveznika indirektnih poreza prije stupanja na snagu Zakona o izmjenama Zakona o PDV, postupak registracije će biti rješavan po propisima koji su važili u trenutku pokretanja istog.

Međutim, ukoliko je lice do 30.11.2023. ostvarilo promet od 40 000,00 KM, a nakon 02.12.2023. godine (nakon stupanja na snagu Zakona o izmjenama Zakona o porezu na dodanu vrijednost) ostvari promet u iznosu 20 000,00 KM, to znači da je nakon stupanja na snagu Zakona o izmjenama Zakona o porezu na dodanu vrijednost isti ostvario promet od 60.000,00 KM, te nije prešao prag oporezivanja od 100.000,00 KM i nije dužan podnijeti zahtjev za registraciju po osnovu PDV-a.

Poslovna jedinica stranog društva na teritoriji FBiH je ostvarila prag za ulazak u sistem PDV-a, pa nas interesira na koji način istu registrirati za PDV?

Ukoliko lice iz inostranstva vrši oporezivi promet na teritoriji BiH shodno članu 3. Zakona obveznik plaćanja PDV-a za promet izvršen u BiH je porezni zastupnik iz BiH, koga odredi lice iz inostranstva koje vrši promet u BiH, u skladu sa članom 13. stav (1) tačka 2. Zakona.

Za pravno lice koje nema sjedište u BiH, a ostvaruje oporezivi promet u BiH, nije predviđena mogućnost registracije njegove poslovne jedinice u BiH u smislu Zakona o porezu na dodanu vrijednost. Naime, poslovna jedinica nema status lica. U Jedinstveni registar obveznika indirektnih poreza po osnovu PDV upisuje se strano lice koje imenuje poreznog punomoćnika koji ima sjedište u Bosni i Hercegovini.

Odredbama člana 60. Zakona, kao i člana 8. Pravilnika o registraciji i upisu u Jedinstveni registar obveznika indirektnih poreza, koji reguliraju registraciju lica sa sjedištem u inostranstvu koja vrše promet dobara i usluga u Bosni i Hercegovini, nije propisan prag kao uvjet za obavezu registracije, što znači da sama činjenica da lice sa sjedištem u inostranstvu vrši promet dobara i usluga u Bosni i Hercegovini nameće obavezu registracije putem poreznog punomoćnika.

Porezni obveznik želi da izađe iz PDV sistema iz razloga sto ne ostvaruje oporezivi promet iznad propisanog oporezivog praga od 100.000,00 KM. Da li treba podnositi zahtjev za elektronski potpis?

Porezni obveznik koji je u prethodnoj kalendarskoj godini ostvario oporezivi promet manji od zakonom propisanog praga oporezivanja, može po navedenom osnovu podnijeti zahtjev za prestanak registracije, osim u slučaju da je registriran za dobrovoljnu registraciju shodno članu 44. Zakona, a nije istekao rok od 5 godina (60 mjeseci) za koji ima obavezu plaćanja PDV- a. Uz zahtjev je dužan da dostavi detaljno objašnjenje razloga prestanka registracije s potrebnim prilozima (računovodstveni iskazi, bilans stanja, bilans uspjeha i sl.), popisne liste svih dobara na zalihama i kapitalnih dobara, dokaz o plaćanju pripadajuće administrativne takse (10,00 KM za podnesak i 10,00 KM za izdavanje rješenja), da vrati originalno uvjerenje o registraciji koje mu je Uprava prethodno izdala, kao i da postupi prema ostalim odredbama člana 38. Pravilnika o registraciji i upisu u Jedinstveni registar obveznika indirektnih poreza.

Shodno navedenom, dok se ne donese rješenje o prestanku registracije i brisanju iz Registra, odnosno rješenje o oduzimanju ID broja, porezni obveznik koji je podnio zahtjev za prestanak registracije po osnovu ostvarenog prometa ispod praga oporezivanja, dužan je da obračunava PDV i podnosi PDV prijave u skladu sa odredbama člana 38. i 39. Zakona.

Jedan porezni obveznik – preudzetnik zatvara radnju a drugi preduzetnik u istom poslovnom prostoru će nastaviti da obavlja istu djelatnost. Porezna uprava entiteta će drugom preduzetniku dodijeliti PIB/JIB prethodnog preduzetnika koji prestaje sa radom. Na koji način izvršiti prestanak registracije za PDV prvog preduzetnika i registrirati za PDV drugog preduzetnika?

Članom 24. stav (2) Pravilnika o registraciji i upisu u Jedinstveni registar obveznika indirektnih poreza propisano je da licu koje nastavlja obavljati istu djelatnost kao prethodni obveznik na osnovu akta nadležnog organa u istom poslovnom prostoru i kojem je nadležna porezna uprava entiteta ili Brčko Distrikta BiH dodijelila isti PIB/JIB, UIO dodjeljuje identifikacioni broj prethodnog obveznika.

Shodno članu 28. Pravilnika u slučaju kada jedno fizičko lice - preduzetnik, registrirani obveznik PDV-a, prestane sa obavljanjem djelatnosti po rješenju nadležnog organa, a u istom poslovnom prostoru nastavlja da obavlja istu djelatnost drugi preduzetnik koji će podnijeti zahtjev za registraciju po osnovu PDV-a, a pod uvjetom da je istom nadležna porezna uprava entiteta ili Brčko Distrikta BiH dodijelila PIB/JIB prethodnog obveznika, početak registracije kod novog PDV obveznika utvrđuje se narednog dana u odnosu na dan prestanka registracije prethodnog obveznika. Obveznik koji prestaje sa obavljanjem djelatnosti, kao i preduzetnik koji nastavlja sa obavljanjem iste dužni su Upravi istovremeno podnijeti zahtjev za prestanak registracije, odnosno zahtjev za registraciju po osnovu PDV-a.

Shodno navedenom, kako se radi o fizičkim licima preduzetnicima, koji su kao samostalna lica obveznici shodno članu 12. Zakona o porezu na dodanu vrijednost, to preduzetnik koji prestaje sa radom podnosi zahtjev za prestanak registracije, a preduzetnik koji počinje sa radom podnosi zahtjev za registraciju po osnovu PDV-a. Ukoliko će novi preduzetnik nastaviti obavljati istu djelatnost kao prethodni obveznik na osnovu akta nadležnog organa u istom poslovnom prostoru i ukoliko će mu nadležna porezna uprava entiteta dodijeliti isti PIB, u tom slučaju će mu UIO dodjeliti identifikacioni broj prethodnog obveznika, a početak registracije istom će se utvrditi narednog dana u odnosu na dan prestanka registracije prethodnog obveznika. U tom slučaju oba istovremeno podnose zahtjev za prestanak registracije, odnosno zahtjev za registraciju po osnovu PDV-a.